Author: Институт перевода Библии
Date: 2022-09-30T19:40:29.976794+00:00

КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

1. ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ КОРИНФ КЪАЛЭМ ДЭСХЭМ АПОСТОЛ ПАУЛ АПЭРЭ ТХЫЛЪЭУ АФИТХЫГЪЭР

ШӀуфэсымрэ Тхьэм ищытхъумрэ

1^1Сэ сы Паул. Тхьэм шӀоигъуагъэти, Исус Христос иапостол сыхъунэу къысэджагъ. Тэ тшы Сосфен[*] сигъусэу мы тхылъыр сэтхы.

2Зыфэстхыхэрэр шъоры, Коринф къалэм ичылыс зэӀукӀэ щыщхэр ары. Тхьэм Христос Исус шъугухэм арылъынэу шъуигъэнэфагъ, тыдэкӀи ти Зиусхьан Исус Христос елъэӀурэ цӀыф пстэуми шъурягъусэу, ежь ицӀыф лъапӀэхэм ащыщ шъухъунэу къышъоджагъ. Христос ахэми тэри ти Зиусхьан+.

3Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

4Христос шъугухэм зэрарылъымкӀэ Тхьэм ынэшӀу къызэрэшъущифагъэм пае, Тхьэм ищытхъу сэшӀ зэпыт. 5Сыда пӀомэ, Христос шъугухэм зэрарылъымкӀэ зэкӀэмкӀи Тхьэм ынэшӀу къышъущифагъ. Лъэныкъо пстэумкӀи зэхэшъушӀыкӀынэуи, шъукъэгущыӀэнэуи лъэкӀ къышъуитыгъ,+
6сыда пӀомэ, тэ Христос шыхьат тызэрэфэхъугъэм шъугухэм лъапсэ афишӀыгъ. 7Аущтэу зэрэхъугъэм пае, ти Зиусхьан Исус Христос къызылъэгъожьыщт мафэм шъупаплъэзэ, тынхэу Тхьэм ибынхэм аритхэрэм ащыщэу шъуимыӀэ зи щыӀэп+. 8Ти Зиусхьан Исус Христос къызылъэгъожьыщт мафэм зыми шъузэригъэмысэн щымыӀэу, кӀэухым нэс гъогу занкӀэм пытэу шъутыригъэтыщт+. 9Тхьэр шъыпкъэ. Ежьыр ары ы Къоу Исус Христосэу ти Зиусхьан гъусэ шъуфэхъунэу къышъоджагъэр+.

Чылыс зэӀукӀэм щыщхэр зэрэзэгурымыӀуагъэхэр

10Сшыхэр, шъо зэкӀэми шъузэгурыӀонэуи, куп-купэу шъузэрэмыгощэу зыгу-зыпсэу шъузэхэтынэуи ти Зиусхьан Исус Христос ыцӀэкӀэ сышъолъэӀу+.

11Сшыхэр, шъузэрэзэгурымыӀорэр Хлой зыцӀэ бзылъфыгъэм иунагъо щыщхэм сагъэшӀагъэ+. 12Сэ зыфасӀорэр мары: шъуащыщ горэм еӀо: «Сэ Паул икуп сыщыщ», нэмыкӀ горэм еӀо: «Сэ Аполлос[*] икуп сыщыщ», нэмыкӀ горэми еӀо: «Сэ Кифэ[*] икуп сыщыщ», етӀани нэмыкӀ горэми еӀо: «Сэ Христос икуп сыщыщ»+. 13Христос гощыгъэ хъугъа? Паул ара шъощ пае къащым тыраӀулӀагъэр? Хьауми, Паул ыцӀэкӀэ шъуаумэхъыгъа+? 14Криспрэ[*] Гайрэ[*] анэмыкӀэу шъуащыщэу зи зэрэсымыумэхъыгъэмкӀэ Тхьэм щытхъу фэсэшӀы+. 15Арышъ, сэ сцӀэкӀэ шъуаумэхъыгъэу зыми къыӀон ылъэкӀыщтэп. 16Шъыпкъэ, Стефан[*] иунагъо щыщхэри сыумэхъыгъэх. Ащ нэмыкӀэу, зыгорэ сыумэхъыгъэу сшӀэрэп+. 17Сыда пӀомэ, Христос сыкъызфигъэкӀуагъэр цӀыфхэр сыумэхъынхэу арэп, къэбарышӀур язгъэӀунэу ары нахь – ау цӀыфхэм акъылышӀуагъэу зыфаӀорэр зыхэлъ гущыӀэхэмкӀэ арэп. Аущтэу щымытмэ, Христос къащым зэрэтелӀыхьагъэм икъэбар лъэкӀэу хэлъыр кӀодыжьыщтыгъ+.

Христос ары Тхьэм иакъылышӀуагъэри илъэкӀышхори

18Сыда пӀомэ, кӀодыпӀэм игъогу тетхэмкӀэ къащым икъэбар делагъэ, ау тэ мыкӀодхэу Тхьэм къыгъэнэжьхэрэмкӀэ Тхьэм илъэкӀышхо къащым хэлъ+. 19Сыда пӀомэ, Тхьэм къызэриӀорэр игущыӀэ тхыгъэхэм арыт[*]:

«АкъылышӀу зиӀэхэм яакъылышӀуагъэу зыфаӀорэр згъэкӀодыщт,

Ӏушхэм яӀушыныгъэу зыфаӀорэр сымыдэу,
лъэныкъокӀэ езгъэзыкӀыщт».

20АкъылышӀу зиӀэ цӀыфыр тыдэ щыӀэу къэнагъа? Тэурат егъэджэкӀо пащэр тыдэ щыӀэу къэнагъа? Мы лъэхъаным щыщ цӀыфэу гущыӀэхэмкӀэ нэкъокъоным фэӀазэр тыдэ щыӀэу къэнагъа? Мы дунаим иакъылышӀуагъэ Тхьэм делагъэу къыгъэлъэгъуагъэба+? 21Сыда пӀомэ, Тхьэм иакъылышӀуагъэкӀэ зэриухэсыгъэм тетэу, мы дунаим ицӀыфхэм яакъылышӀуагъэу зыфаӀорэмкӀэ Тхьэр зыфэдэр ашӀагъэп, ау тэ дгъэӀурэ къэбарышӀоу ахэмэ делагъэу къашӀошӀырэмкӀэ ХристоскӀэ шӀошъхъуныгъэ зиӀэхэр мыкӀодхэу къыгъэнэжьынхэр Тхьэм игъоу ылъытагъ. 22Джуртхэр нэшэнэ гъэшӀэгъонхэм афаех, алыджхэри акъылышӀуагъэм лъэхъух+. 23Ау къащым тыраӀулӀэгъэ Христос икъэбар тэ тэгъэӀу: джуртхэмкӀэ ар агу зэмыӀун Ӏоф мэхъу, нэмыкӀрэ лъэпкъхэмкӀи делагъэ мэхъу+. 24Ау тэ, Тхьэм ибынхэм ащыщ хъунхэу къызэджагъэхэмкӀэ, джуртми алыджми, Христос ары Тхьэм илъэкӀышхори иакъылышӀуагъэри+. 25Сыда пӀомэ, Тхьэм имыакъылышӀуагъэу зыфаӀорэм нахьи цӀыфхэм яакъылышӀуагъэу зыфаӀорэр нахь акъылышӀуагъ, Тхьэм икӀочӀэнчъагъэу зыфаӀорэри цӀыфхэм ялъэкӀ нахьи нахь лъэш.

26Сшыхэу Тхьэм ибынхэм ащыщ хъунхэу къызэджагъэхэр, шъузэплъыжь. Мы дунаим ицӀыфхэм акъылышӀу зиӀэхэу алъытэхэрэри, тетыгъо зиӀэхэри, унэгъо байхэм ащыщхэри бэ хъухэу къышъухэтхэп. 27Ау акъылышӀу зиӀэ цӀыфхэр ыгъэукӀытэжьынхэм пае, мы дунаим ицӀыфхэм акъылынчъэхэу зыфаӀорэ цӀыфхэр Тхьэм къыхихыгъэх. ЛъэкӀ зиӀэхэри ыгъэукӀытэжьынхэм пае, мы дунаим лъэкӀ щызимыӀэхэри Тхьэм къыхихыгъэх. 28Мы дунаим ицӀыфхэм тхьамыкӀэхэу зыфаӀорэ цӀыфхэри, зэрамыпэсырэ цӀыфхэри Тхьэм къыхихыгъэх. Аущтэу пкӀэ зимыӀэхэу зыфаӀорэ цӀыфхэр ары Тхьэм къыхихыгъэхэр, пкӀэ зиӀэхэу зыфаӀорэ цӀыфхэр ыгъэцӀыкӀунхэм пае+. 29Тхьэм аущтэу зыкӀишӀагъэр ежь ыпашъхьэ зы нэбгыри зыщыщымытхъужьыным паешъ ары+. 30Христос Исус шъугухэм арылъэу зыгъэхъугъэр Тхьэр ары. Христос Исус Тхьэм къытфыригъэхыгъэ акъылышӀуагъ. Ежь Исус ары Тхьэм дэжькӀэ шъыпкъагъэ тиӀэу езгъэлъытэрэри, тыгухэр зыгъэкъэбзэжьыгъэри, тшъхьэхэр зыщэфыжьыгъэри+. 31Арышъ, Тхьэм игущыӀэ тхыгъэхэм зэрарытым фэдэу[*], «Зыгорэ зыгорэм щэтхъумэ, Зиусхьаным щэрэтхъу»+.

ЯТӀОНЭРЭШЪХЬ

Христос къащым зэрэтелӀыхьагъэм икъэбар

2^1Тхьэм ехьылӀэгъэ къэбарыр шъозгъэӀунэу шъуадэжь сыкъызэкӀом, сшыхэр, гущыӀэ дахэхэр къасӀохэу, акъылышӀуагъэкӀэ сыжъудэгущыӀэу арэп а къэбарыр зэрэшъозгъэӀугъэр+. 2Шъуадэжь сызыщэӀэм, Исус Христос икъэбар нэмыкӀэу зи сшъхьэ имылъынэу тесыубытагъ, зэкӀэми анахьэу ар къащым зэрэтыраӀулӀагъэр ары+. 3КӀуачӀэ симыӀэу, сыщынэу, сыгуи лъэшэу кӀэзэзэу шъуадэжь сыщыӀагъ+. 4КъэсӀуагъэхэмрэ къэбарэу згъэӀугъэмрэ цӀыфым иакъылышӀуагъэ зыхэлъхэу, пшӀошъ зыгъэхъун гущыӀэхэр ахэлъыгъэхэп, ау сигущыӀэхэр къэзгъэшъыпкъэжьэу, Тхьэм ы Псэ ЛъапӀэ илъэкӀ ахэмэ ягъусагъ+. 5Аущтэу зыфэхъугъэр шъуишӀошъхъуныгъэ цӀыфым иакъылышӀуагъэ темытэу, Тхьэм илъэкӀ тетыныр ары+.

Тхьэм иакъылышӀуагъ

6Ау щытми, цӀыфхэу Тхьэм иӀофхэмкӀэ зизэхэшӀыкӀ икъугъэхэм акъылышӀуагъэ зыхэлъ къэбар ятэгъэӀу, ау мы лъэхъанми, мы лъэхъаным тетыгъо зиӀэхэу[*] кӀодыжьыщтхэми яакъылышӀуагъэ арэп+. 7Ау акъылышӀуагъэу зикъэбар дгъэӀурэр Тхьэм иакъылышӀогъэ шъэфыр ары. Тхьэм а акъылышӀуагъэр цӀыфхэм аригъэшӀэгъагъэп, ау лъэхъанхэм апэ Тхьэм зэриухэсыгъэм тетэу, а акъылышӀуагъэм игъогукӀэ тэ щытхъушхо тиӀэ хъущт+. 8Мы лъэхъаным тетыгъо зиӀэхэм ащыщэу зыми а акъылышӀуагъэр ышӀагъэп. Ахэмэ ашӀагъэмэ, щытхъушхо зиӀэ Зиусхьаныр[*] къащым тыраӀулӀэщтыгъэп+. 9Ау Тхьэм игущыӀэ тхыгъэхэм зэрарытым фэдэу[*],

«Ӏофхэу нэм ымылъэгъугъэхэри,
тхьакӀумэм зэхимыхыгъэхэри,
цӀыфым ыгу къэмыкӀыгъэхэри,
а Ӏофхэр ары Тхьэм цӀыфхэу
ежь шӀу зылъэгъухэрэм афигъэхьазырыгъэхэр».

10А Ӏофхэр Тхьэм ежь ы Псэ ЛъапӀэкӀэ тэ къытфигъэнэфагъэх; сыда пӀомэ, Тхьэм ы Псэ ЛъапӀэ Ӏоф пстэури егъэунэфы, Тхьэм иӀофхэм якуупӀэхэми анэсы+. 11Сыда пӀомэ, цӀыфым ыгу илъыр ежь ышъхьэ нэмыкӀэу цӀыфхэм ащыщэу хэт ышӀэна? Ащ фэдэ къабзэу Тхьэм ыгу илъыр Тхьэм ы Псэ ЛъапӀэ нэмыкӀэу зыми ышӀэрэп+. 12Ау Тхьэм тыгухэм къарилъхьэгъэ псэр мы дунаим ыпсэп, ежь ы Псэ ЛъапӀ ары, Тхьэм тынхэу къытитыгъэхэр къэтшӀэнхэм пае+. 13Аущтэу цӀыфхэу Тхьэм ы Псэ ЛъапӀэ зыгу илъхэм Тхьэм ы Псэ ЛъапӀэ иӀофхэр зэхядгъэшӀыкӀхэу, Тхьэм тынхэу къытитыгъэхэм татегущыӀэ, ау тызэрыгущыӀэхэрэр цӀыфым иакъылышӀуагъэ тигъэшӀэгъэ гущыӀэхэп, Тхьэм ы Псэ ЛъапӀэ тигъэшӀэгъэ гущыӀэхэр ары нахь+. 14Тхьэм ы Псэ ЛъапӀэ зыгу имылъ цӀыфым Ӏофхэу Тхьэм ы Псэ ЛъапӀэ дэжь къикӀыхэрэр ыдэхэрэп. Ахэр ежьыркӀэ делагъэх, ахэр зэхишӀыкӀынхи ылъэкӀыщтэп, сыда пӀомэ, Тхьэм ы Псэ ЛъэпӀэ закъу ары цӀыфхэм ахэр зэхязгъэшӀыкӀышъущтыр+. 15ЦӀыфэу Тхьэм ы Псэ ЛъапӀэ зыгу илъым Ӏоф пстэури зэхешӀыкӀы, ау зыми а цӀыфыр зэхишӀыкӀын ылъэкӀыщтэп.

16«Зиусхьаным ыгу илъыр хэта зышӀагъэр зыгорэ ащ ригъэшӀэнэу?» [*] Ау Христос ыгу илъыр тэ тыгухэми арылъ+.

ЯЩЭНЭРЭШЪХЬ

Тызэгъусэу Тхьэм тыфэлажьэ

3^1Сшыхэр, Тхьэм ы Псэ ЛъапӀэ зыгу илъ цӀыфхэм сызэрадэгущыӀэрэм фэдэу, сыкъыжъудэгущыӀэн слъэкӀыщтыгъэп, ау мы дунаим ицӀыфхэм сызэрадэгущыӀэрэм фэдэу сыкъыжъудэгущыӀэщтыгъ. Сыда пӀомэ, Христос иӀофхэмкӀэ сабый цӀыкӀухэм шъуафэдагъ. 2Сэ гъомылэ шъозгъэшхыщтыгъэп, щэ шъуезгъашъощтыгъэ нахь. Гъомылэ шъушхын шъулъэкӀыщтыгъэп, джыри шъулъэкӀырэп+. 3Сыда пӀомэ, джыри мы дунаим ицӀыфхэм шъуафэд. Шъугъонымрэ зэщыхьанымрэ шъуазыфагу илъхэшъ, мы дунаим ицӀыфхэм шъуафэдэба? Адрэ цӀыфхэр зэрэзекӀохэрэм фэдэу, шъори шъозекӀоба+? 4Сыда пӀомэ, шъуащыщ горэм «сэ Паул икуп сыщыщ», нэмыкӀ горэми «сэ Аполлос икуп сыщыщ» зиӀокӀэ, мы дунаим ицӀыфхэм шъуафэдэба?

5Паул хэт щыща? Аполлос хэт щыща? Тэ Тхьэм фэлажьэрэ тыцӀыф ныӀэп, шӀошъхъуныгъэ шъуиӀэ дгъэхъугъ, Зиусхьаным хэти Ӏоф ыпшъэ къызэрэрилъхьагъэм фэдэу+. 6Сэ кӀэхэр хэслъхьагъэх, Аполлос псыр кӀигъэхъуагъ, ау Тхьэр ары къэзгъэкӀыгъэр+. 7Аущтэу кӀэхэр хэзылъхьэрэми, псыр кӀэзгъахъорэми пкӀэ яӀэп, къэзгъэкӀырэ Тхьэ закъор ары нахь+. 8КӀэхэр хэзылъхьэрэри псыр кӀэзгъахъорэри зэфэдэх. Хэти иӀоф фэшъуашэу иӀахьышӀу ыгъотыжьыщт+. 9Сыда пӀомэ, тызэгъусэу Тхьэм тыфэлажьэ. Шъо Тхьэм ихьасэ шъуфэд, Тхьэм ышӀырэ унэм шъуфэд+.

10Тхьэм ынэшӀу къызэрэсщифагъэм тетэу, акъылышӀу зиӀэу унэ зышӀырэм фэдэу а унэм лъапсэ фэзгъэуцугъ. НэмыкӀ горэми а лъапсэм тырешӀыхьэ, ау хэтми а лъапсэм зэрэтыришӀыхьэрэ шӀыкӀэм дэгъоу ерэплъ+. 11Сыда пӀомэ, Тхьэм ыгъэуцугъэ лъапсэр Исус Христос ары. Ащ нэмыкӀ лъапсэ зыми ыгъэуцун ылъэкӀыщтэп+. 12Зыгорэм дышъэм, тыжьыным, мыжъо лъапӀэхэм, пхъэм, уцым е уарзэм хишӀыкӀэу а лъапсэм тыришӀыхьэмэ, 13хэти иӀоф зыфэдэр нафэ хъущт, сыда пӀомэ, Зиусхьаныр къызылъэгъожьыщт мафэм ар къыгъэнэфэщт. А мафэр машӀокӀэ къэкӀощт, машӀоми хэти иӀоф зыфэдэр къыгъэунэфыщт+. 14Зыгорэм а лъапсэм тыришӀыхьагъэр къанэмэ, ащ ифэшъошэ ӀахьышӀу ыгъотыжьыщт. 15Ау зыгорэм лъапсэм тыришӀыхьагъэр машӀом хэстыхьэмэ, ащ иӀахьышӀу шӀокӀодыщт. Ежь мыкӀодэу къэнэжьыщт, ау машӀом къыхэкӀыжьырэ цӀыфыр къызэрэнэжьырэм фэдэу, ерагъэу къэнэжьыщт.

16Тхьэм иунэшхо шъузэрэфэдэри, Тхьэм ы Псэ ЛъапӀэ шъугухэм зэрарылъыри шъошӀэба+? 17Зыгорэм Тхьэм иунэшхо зэхикъутэмэ, Тхьэм а цӀыфыр ыгъэкӀодыжьыщт, сыда пӀомэ, Тхьэм иунэшхо лъапӀэ. А унэшхоми шъуфэд+.

18Зыми зерэмыгъэпцӀэжь. Шъуащыщэу зыгорэм мы лъэхъаным акъылышӀу иӀэу зелъытэмэ, акъылышӀу имыӀэу орэхъу, шъыпкъэмкӀэ, акъылышӀу иӀэным пае. 19Сыда пӀомэ, мы дунаим ицӀыфхэм акъылышӀуагъэ зыфаӀорэр Тхьэм дэжькӀэ акъылынчъагъ, Тхьэм игущыӀэ тхыгъэхэм зэрарытым фэдэу[*], «АкъылышӀу зиӀэхэм зэхэшӀыкӀэу зыфаӀорэмкӀэ Тхьэм ыубытыщтых»+. 20Моущтэуи Тхьэм игущыӀэ тхыгъэхэм арыт[*]: «АкъылышӀу зиӀэхэм ягухэлъхэм пкӀэ зэрямыӀэр Зиусхьаным ешӀэ»+. 21Арышъ, хэт щыщ цӀыфи цӀыф горэм щэрэмытхъу, сыда пӀомэ, зэкӀэри шъуие, 22Паул, Аполлос, Кифэ, дунаир, щыӀэныгъэр, лӀэныгъэр, джы щыӀэри щыӀэщтри шъуиех. 23Ау шъо Христос шъурий, Христоси Тхьэм ий+.

ЯПЛӀЭНЭРЭШЪХЬ

Христос иапостолхэр

4^1Аущтэу Христос фэлэжьэрэ цӀыфхэуи, Тхьэм ишъэфхэр зыӀэ къырилъхьэгъэ цӀыфхэуи талъытэн фае. 2ЦӀыфэу Ӏоф горэ зыӀэ иплъхьэрэр узщыгугъун цӀыфын фае. 3Шъори нэмыкӀ цӀыфхэри шъукъызэрэсэплъырэм сэркӀэ зи хэлъэп. Сэри хьыкум зытесшӀыхьэжьрэп. 4Сэ сыгукӀэ мыхъун горэ зыдэсшӀэжьрэп, ау ащкӀэ зи симылажьэу сыхъугъэп. СиӀоф хьыкум тезышӀыхьэрэр Зиусхьаныр ары+. 5Арышъ, игъо къэмысэу, Зиусхьанри къэмыкӀоу, Ӏоф горэм хьыкум тешъумышӀыхь. Зиусхьаным Ӏофхэу шӀункӀым хэгъэбылъхьагъэхэр къыгъэнэфэщтых, цӀыфхэм агухэм арылъхэри нафэ къышӀыщтых. Ащыгъум Тхьэм хэти щытхъоу фэшъуашэр къыритыжьыщт+.

6Сшыхэр, ишӀуагъэ къышъокӀыным пае, сӀуагъэхэр сэ сшъхьэрэ Аполлосрэ тигугъу сшӀэу сӀуагъэх, Тхьэм игущыӀэ тхыгъэхэм шъуатемыкӀынэу шъодгъэшӀэным пае. Ащыгъум зы цӀыфым нэмыплъ рихэу, нэмыкӀ цӀыфым рыпагэу шъуащыщэу зи къэнэжьыщтэп+. 7Адрэ цӀыфхэм анахьи унахь инэу хэт узылъытэрэр? Тхьэм къыуимытыгъэу сыда уиӀэр? УиӀэр къыозытыгъэр Тхьэр арышъ, сыд пае узщытхъужьра, Тхьэм ар къыуимытыгъэм фэдэу+?

8ЗыжъугъэшхэкӀыгъаха? Бай шъухъугъаха? Тэ тышъуимыгъусэу пачъыхьэ шъухъугъа? ШъыпкъэмкӀэ пачъыхьэ шъухъугъагъот, ащыгъум тэри тышъуигъусэу пачъыхьэ тыхъущтыгъ+. 9Тэ, апостолхэм, тиӀоф сызэреплъырэр мары: укӀ зытыралъхьэгъэ цӀыфхэм тафэдэу аужырэ чӀыпӀэ дэдэм тэ, апостолхэр, Тхьэм тигъэуцугъэм фэд. Зэрэдунаеу, мэлэӀичхэри, цӀыфхэри, ӀаекӀэ къытэплъынхэу зэкӀэмэ апашъхьэ тырагъэуцуагъэм фэд+. 10Христос игъогу тызэрэрыкӀорэм пае, акъыл зимыӀэ цӀыфхэм тафэд, ау шъо Христос зыгу илъ цӀыф акъылышӀоу зышъолъытэжьы. Тэ лъэкӀ тиӀэп, ау шъо лъэкӀ шъуиӀ. ЦӀыфхэм лъытэныгъэ къышъуфашӀы, ау тэ нэмыплъ къытахы+. 11Мы сыхьат дэдэм нэсыфэ мэлакӀи псыфалӀи тэлӀэ, зыщытлъэни тызэрысын уни тиӀэп, цӀыфхэми лые къытахы+. 12Тэ тӀэхэмкӀэ тылажьэзэ, тэулэу. ЦӀыфхэр къызытэхъонхэкӀэ, «Тхьэм ынэшӀу къышъущерэф», – ятэӀожьы. ЦӀыфхэм къин зытагъэщэчкӀэ, тэщыӀэ+. 13ЦӀыфхэм ӀаекӀэ тигугъу зашӀыкӀэ, дахэкӀэ тапэгъокӀыжьы. Дунаим ихэкӀэу, чӀыгум ишӀоим фэдэу тыкъэнэжьыгъ.

14ШъузгъэукӀытэжьынэу арэп мыр къызкӀэстхырэр, ау шъо сибын лъапӀэхэм шъуафэдэу къыжъугурызгъэӀонэу ары+. 15Христос игъогу ехьылӀагъэу шъуагъэшӀэнэу цӀыф мин шъуиӀэми, ты бэу шъуиӀэп. Сыда пӀомэ, къэбарышӀур къызышъосэгъэӀум, ты фэдэу сыкъышъуфэхъугъ, Христос Исус шъугухэм арылъ зэрэхъугъэм пае+. 16Арышъ, сышъолъэӀу, силъэужхэм шъуарыкӀу+. 17Ащ пае Зиусхьаныр зыгу илъэу, узщыгугъышъун Тимофееу[*] сикӀэлэ лъапӀэм фэдэр къышъуфэсэгъакӀо. Чылыс зэӀукӀэ пстэуми зэрязгъашӀэрэм тетэу, Христос игъогу сытетэу сызэрэзекӀорэ шӀыкӀэр Тимофей шъугу къыгъэкӀыжьыщт+. 18Шъуадэжь сыкъэмыкӀонэу гугъэхэу, шъущыщ заулэмэ зашӀошӀыжьы. 19Ау Зиусхьаным ыӀомэ, бэ темышӀэу шъуадэжь сыкъэкӀощт. Ащыгъум а зызшӀошӀыжьхэрэм ягущыӀэхэм ямызакъоу ялъэкӀи згъэунэфыщт,+
20сыда пӀомэ, Тхьэм и Тетыгъошхо иӀоф зыдэщыӀэр гущыӀэныр арэп, Тхьэм илъэкӀ ары нахь+. 21Сыда шъузыфаер? Бэщ сӀыгъэу шъуадэжь сыкъэкӀонэу ара, хьауми шӀулъэгъурэ гушъэбагъэрэкӀэ сыкъэкӀонэу ара+?

ЯТФЭНЭРЭШЪХЬ

Паул зинэ зышӀэгъэ лӀыр зэригъэмысагъэр

5^1Зинэ шӀэн зэрэшъухэлъыр цӀыфхэм къаӀуатэ: зыгорэм ятэ ишъуз егъэшъузы. Ащ фэдэ зинэ шӀэн хабзэ хымэ лъэпкъхэми ахэлъэп+. 2Ау етӀани, шъузышӀошӀыжьы! Аущтэу шъузышӀошӀыжьыным ычӀыпӀэкӀэ шъугу къеоу, ар зышӀэгъэ лӀыр зыхэжъугъэкӀын фэягъ. 3Сэ сшъхьэрэ спкъиплӀырэкӀэ шъуадэжь сыщымыӀэми, сыгурэ спсэрэкӀэ шъуадэжь сыщыӀ, шъуадэжьи шъыпкъэу сыщыӀэм фэдэу, ар зышӀагъэр згъэмысэгъахэ+. 4Арышъ, ти Зиусхьан Исус ыцӀэкӀэ шъузэӀукӀэу, сэри сыгурэ спсэрэкӀэ шъуадэжь сыщыӀэ зыхъукӀэ, ти Зиусхьан Исус Христос илъэкӀыкӀэ 5а лӀыр шэйтаным фэжъугъаз, ыпкъ кӀодэу, Зиусхьаныр къызыкӀожьыщт мафэм ыпсэ мыкӀодэу къэнэжьыным пае+.

6Шъузэрэзыщытхъужьырэр дэгъоп. Тэджэпс тӀэкӀум тхьацур зэкӀэ зэригъэшӀоӀурэр шъошӀэба+? 7Арышъ, псэкӀодым итэджэпсыжъ[*] зыхэшъух, тхьацукӀэ къабзэм фэдэу шъухъуным пае – шъо тхьацу мышӀоӀу къабзэу шъущыт. Сыда пӀомэ, Христос къурмэныпхъэ къытфэхъугъ. Ар шъынэу ӀутӀыжъ мэфэкӀ мэфэшхохэм[*] адэжь Тхьэм къурмэныпхъэ фашӀыщтыгъэм фэд+. 8Арышъ, мэфэкӀ мэфэшхор тэжъугъэгъэлъапӀэ, ау бзэджагъэмрэ дэигъэмрэ ятэджэпсыжъ орэмыхъу, ау гукъэбзагъэмрэ шъыпкъагъэмрэ яхьалыгъу мыкӀу-мыпшэ къабзэкӀэ мэфэкӀ мэфэшхор тэжъугъэгъэлъапӀэ+.

9Зинэ зышӀэхэрэм гъусэ шъуафэмыхъунэу къышъуфэстхыгъ+. 10Сэ къизгъэкӀыгъэр мы дунаим ицӀыфхэм ащыщхэу зинэ зышӀэхэрэри, нэйпсыехэри, хъункӀакӀохэри, тхьэ нэпцӀхэр зыгъэлъапӀэхэрэри арэп. Ащ Ӏофыр тетыгъэмэ, дунаим шъутекӀыжьын фаеу хъущтыгъ. 11Ау къышъуфэстхыгъэр мыры: зыгорэ шъушыкӀэ зэджэжьми, ау зинэ ышӀэмэ, е нэйпсыемэ, е тхьэ нэпцӀхэр егъэлъапӀэхэмэ, е нэмыкӀ цӀыфхэм ӀаекӀэ атегущыӀэмэ, е ешъуакӀомэ, е хъункӀакӀомэ, ащ фэдэ цӀыфым гъусэ шъуфэмыхъу. Ары пакӀошъ, ащ фэдэ цӀыфым шъудэмышх+.

12Чылыс зэӀукӀэм щымыщхэм сэ хьыкум атесшӀыхьанэу сиӀоф хэлъа? Чылыс зэӀукӀэм щыщхэр арыба хьыкум зытешъушӀыхьан фаер+? 13Чылыс зэӀукӀэм щымыщхэм Тхьэм хьыкум атришӀыхьащт. «Арышъ, цӀыф бзаджэр зыхэжъугъэкӀ».[*]

ЯХЭНЭРЭШЪХЬ

Чыристанхэр зэдао хъущтэп

6^1Шъуащыщ горэм дэон Ӏоф нэмыкӀ горэм фыриӀэмэ, Тхьэм ицӀыф лъапӀэхэм апашъхьэ римыщэу, хьыкумэшӀыхэу ТхьэмкӀэ шӀошъхъуныгъэ зимыӀэхэм апашъхьэ рищэнэу сыдэущтэу тегушхора+? 2Тхьэм ицӀыф лъапӀэхэм дунаим ицӀыфхэм хьыкум зэратырашӀыхьащтыр шъошӀэба? Дунаим ицӀыфхэм хьыкум атешъушӀыхьащтмэ, дэон Ӏоф цӀыкӀухэмкӀи хьыкум шъушӀынэу шъуифэшъуашэба+? 3МэлэӀичхэм хьыкум тэ зэратетшӀыхьащтыр шъошӀэба? Ащ нахьи нахьыбэу мы дунаим иӀофхэмкӀэ хьыкум тшӀышъунба? 4Ащ фэдэ дэон Ӏоф шъуиӀэ зыхъукӀэ, чылыс зэӀукӀэм щыщхэм лъытэныгъэ зыфамышӀырэ цӀыфхэм а Ӏофым хьыкум тыряшъумыгъэшӀыхь. 5ШъузгъэукӀытэжьынэу къэсэӀо: зэшыхэм язэдэон ӀофыкӀэ хьыкум зышӀын зылъэкӀынэу, акъылышӀу зиӀэ горэ къышъухэтба+? 6Ау джы зэрэхъурэмкӀэ, зэшхэр хьыкумэшӀым ыпашъхьэ изэрэщэх – шӀошъхъуныгъэ зимыӀэхэм апашъхьэ ащ фэдэ щашӀэ.

7Шъыпкъэм шъуфаемэ, шъуащыщэу зыгорэм адрэ къошыр хьыкумэшӀым ыпашъхьэ зэрэрищэрэр шъоркӀэ емыкӀу. Аущтэу шъушӀыным нахьи, адрэхэм яягъэ къызэряжъугъэгъэкӀымэ нахьышӀу, зяжъугъэгъапцӀэми нахьышӀу+.

8Ау шъо шъушъхьэкӀи шъушы дэдэхэм шъуиягъэ яшъогъэкӀы, шъогъапцӀэх. 9Хьаумэ шъыпкъагъэ зимыӀэ цӀыфхэм Тхьэм и ТетыгъошхокӀэ Ӏахь къызэралъымыӀэсыщтыр шъумышӀа? ЗышъумыгъэпцӀэжь: зинэ зышӀэхэрэми, тхьэ нэпцӀхэр зыгъэлъапӀэхэрэми, хъулъфыгъэхэм шъузпапкӀэу якӀуалӀэхэрэми,+
10тыгъуакӀохэми, нэйпсыехэми, ешъуакӀохэми, нэмыкӀ цӀыфхэм ӀаекӀэ атегущыӀэхэрэми, хъункӀакӀохэми Тхьэм и ТетыгъошхокӀэ Ӏахь къалъысыщтэп+. 11Шъуащыщ горэхэри ахэмэ афэдэ цӀыфыгъэх. Ау ти Зиусхьан Исус Христос ыцӀэкӀи, ежь ы Псэ ЛъапӀэ илъэкӀыкӀи Тхьэм шъуипсэкӀодхэр шъугухэм ариукъэбзыкӀыжьыгъэх, ежь ибынхэуи шъуигъэнэфагъ, ежь дэжькӀи шъыпкъагъэ шъуиӀэу ылъытагъ+.

ШъупкъыхэмкӀэ Тхьэр жъугъэлъапӀэ

12«Сыд щыщи сшӀэн сыфит», – цӀыфхэм аӀо. Ар шъыпкъэ, ау Ӏоф пстэуми яшӀуагъэ къытэкӀыщтэп. Сыд щыщи сшӀэн сыфит, ау Ӏоф горэми тетыгъо къысфыриӀэ хъущтэп+. 13«Гъомылэр ныбэм пае щыӀ, ныбэри гъомылэм пае», – цӀыфхэм аӀо. Ари шъыпкъэ, ау Тхьэм тӀури ыгъэкӀодыщт. Ау пкъыр зинэ шӀэным пае щыӀэп, Зиусхьаным пае нахь. Зиусхьанри пкъым пае щыӀ. 14Тхьэм Зиусхьаныр лӀагъэхэм къахигъэтэджыкӀыжьыгъ. ИлъэкӀыкӀэ тэри лӀагъэхэм тыкъахигъэтэджыкӀыжьыщт. 15Шъупкъыхэр Христос ыпкъ щыщхэм зэрафэдэхэр шъошӀэба? Ащыгъум Христос ыпкъ щыщхэр бзылъфыгъэ хэтакӀом ыпкъ щыщхэу згъэхъуна? Хьау, ар хъухэщтэп+. 16Зыгорэ бзылъфыгъэ хэтакӀо горэм гъусэ фэхъумэ, а нэбгыритӀур зыпкъ зэрэхъурэр шъушӀэрэба? Сыда пӀомэ, Тхьэм игущыӀэ тхыгъэхэм арыт[*]: «ИтӀур зыпкъ хъущтых»+. 17Ау зыгорэ Зиусхьаным гъусэ фэхъумэ, зыгу-зыпсэу дэхъущт+.

18Зинэ шӀэным зыщышъудзый! Сыд фэдэрэ нэмыкӀ псэкӀодэу цӀыфым ышӀэрэр ыпкъ епхыгъэп, ау зинэ зышӀырэм ежь ыпкъ псэкӀод рехыжьы+. 19Шъупкъыхэр Тхьэм ы Псэ ЛъапӀэу шъугухэм арылъым зэриунэ лъапӀэр, шъупкъыхэри зэрэшъуимыехэр шъушӀэрэба+? 20Тхьэм осэ лъапӀэкӀэ шъуищэфыгъ. Арышъ, шъупкъыхэмкӀи шъупсэхэмкӀи Тхьэр жъугъэлъапӀэ+.

ЯБЛЭНЭРЭШЪХЬ

ЗэлӀ-зэшъузыныр

7^1Къысфэшъутхыгъэ Ӏофхэм яхьылӀагъэу мыр къэсэӀо: лӀым шъуз къымыщэныр шӀу. [*]
2Ау зинэ шӀэным зыщиухъумэным пае, хэти шъуз ерэӀ, хэтрэ шъузми ежь илӀ ерэӀ. 3ЛӀым шъузым фишӀэн фаер ферэшӀ, шъузыми лӀым фишӀэн фаер ферэшӀ+. 4Шъузым ежь ыпкъ тетыгъо фыриӀэп, тетыгъо фызиӀэр илӀ ары нахь. Ащ фэдэуи, лӀым ыпкъ тетыгъо фыриӀэп, тетыгъо фызиӀэр ишъуз ары нахь. 5ТӀуми шъузэгурыӀоу, уахътэу жъугъэнэфагъэм нэкӀымрэ тхьэлъэӀумрэ шъуапылъынэу мыхъумэ, зызэщышъумыдзый. ЕтӀанэ зышъумыщэӀэшъумэ, шъузэкӀолӀэжь, шэйтаным шъудимыхьыхыным пае+. 6Мыр унашъоу къышъуфэсшӀырэп, аущтэу шъушӀэнэу фит шъусэшӀы нахь+. 7Сэщ фэдэу цӀыфхэр зэкӀэ псэунхэу сыфаещтыгъ. Ау Тхьэм хэти ежь итын къыритыгъ, зым зы тын, адрэми нэмыкӀ тын къыритыгъ+.

8Къэзымыщэгъэ-дэмыкӀуагъэхэм, шъузабэхэм мыр ясэӀо: Сэ къызэрэсымыщагъэм фэдэу къанэхэмэ шӀу. 9Ау защыӀэн амылъэкӀымэ, къарэщ. ХъопсэнымкӀэ машӀом фэдэу гур стыным нахьи, къащэныр нахьышӀу+.

10Къэзыщэгъэ-дэкӀуагъэхэм моущтэу унашъо афэзышӀырэр сэрэп, Зиусхьаныр ары[*] нахь: шъузыр илӀ гокӀыжь хъущтэп+. 11Ау шъузыр илӀ гокӀыжьмэ, дэмыкӀожьэу къэнэн фае, е илӀ ешӀужьын фае. Ащ фэдэу лӀыми ишъуз ытӀупщыжь хъущтэп+.

12Адрэ къанэрэ цӀыфхэм сэ ясэӀо, Зиусхьаныр арэп языӀорэр: шъушы горэм шӀошъхъуныгъэ зимыӀэ шъуз иӀэмэ, шъузми ащ дэпсэунэу ыдэмэ, ар ытӀупщыжь хъущтэп. 13Ащ фэдэу шъуз горэм шӀошъхъуныгъэ зимыӀэ лӀы иӀэмэ, лӀыми ащ дэпсэунэу ыдэмэ, шъузыр лӀым гокӀыжь хъущтэп. 14Сыда пӀомэ, шӀошъхъуныгъэ зимыӀэ лӀыр, ишъуз ихьатыркӀэ, Тхьэм иеу къыхихыгъ. Ащ фэдэуи, шӀошъхъуныгъэ зимыӀэ шъузыри, илӀ ихьатыркӀэ, Тхьэм иеу къыхихыгъ. Армырмэ шъуилъфыгъэхэр къэбзэщтхэп, ау джы ахэри Тхьэм иех.

15Ау шӀошъхъуныгъэ зимыӀэр ишъхьэгъусэ гокӀыжьынэу фаемэ, горэкӀыжь. Аущтэу зыхъукӀэ, шӀошъхъуныгъэ зиӀэ шыр е шыпхъур ишъхьэгъусэ епхыгъэп. Сыда пӀомэ, гупсэфэу тыпсэунэу Тхьэр къытэджагъ. 16О шъуз, сыдым уигъашӀэра – уилӀ мыкӀодэу къэбгъэнэжьынкӀи мэхъу. О лӀы, сыдым уигъашӀэра – уишъуз мыкӀодэу къэбгъэнэжьынкӀи мэхъу+.

Хэти Тхьэм псэукӀэу къыфигъэнэфагъэм тетэу зекӀон фае

17Хэти Тхьэм псэукӀэ къызэрэфигъэнэфагъэм фэдэу, Зиусхьаныр ибынхэм ащыщ хъунэу къызеджэм, зэрэпсэугъэм фэдэу, псэун фае. Чылыс зэӀукӀэ пстэумкӀи ары сиунашъор. 18Тхьэр цӀыф горэм къызеджэм, сунэт ашӀыгъахэмэ[*], зытетыгъэм терэт. Тхьэр цӀыф горэм къызеджэм, сунэт амышӀыгъахэмэ[*], ари зытетыгъэм терэт+. 19Сунэт ташӀыгъэми тамышӀыгъэми арэп Ӏофыр зэлъытыгъэр. Ӏофыр зэлъытыгъэр Тхьэм иунашъохэр дгъэцэкӀэнхэр ары+. 20Тхьэр хэти къызеджэм, зытетыгъэм терэт. 21Тхьэр о къызыоджэм, упщылӀыгъэмэ, ащ земыгъэгъэгумэкӀ. Ау шъхьафит ухъун плъэкӀмэ, игъор блэмыгъэкӀ. 22Сыда пӀомэ, Зиусхьаныр къызеджэм, пщылӀыгъэр шъхьафит хъугъэ, Зиусхьаныр ащ ыгу илъ зэрэхъугъэм пае. Ащ фэдэуи Зиусхьаныр къызеджэм, шъхьафитыгъэр Христос фэлажьэхэрэм ащыщ хъугъэ+. 23Тхьэм пкӀэ лъапӀэкӀэ шъуищэфыгъ. Арышъ, нэмыкӀырэ цӀыфхэм пщылӀ шъуафэмыхъу+. 24Аущтэу, сшыхэр, хэти Тхьэр къызеджэм, зытетыгъэм Тхьэм ыпашъхьэ терэт.

Къэзымыщэгъэ-дэмыкӀуагъэхэмрэ шъузабэхэмрэ

25Пшъашъэхэм яхьылӀагъэу Зиусхьаным ышӀыгъэ унашъо сиӀэп. Ау Зиусхьаным ынэшӀу щыфэныгъэкӀэ узщыгугъышъун цӀыфэу сызэрэщытым пае, мы Ӏофым сызэрэхаплъэрэр шъосэӀо+. 26Джырэ гузэжъогъоу тызхэтым пае, шъузтетыгъэм шъутетыныр нахьышӀоу сэлъытэ. 27Шъуз горэм уепхыгъэмэ, птӀупщыжьыным ыуж уимыт. Шъуз уимыӀэмэ, шъуз улъымыхъу. 28Ау къапщэмэ, ащкӀэ псэкӀод пшӀагъэ хъурэп; пшъашъэ гори дакӀомэ, ащкӀэ псэкӀод ышӀагъэ хъурэп. Ау къэзыщэхэрэри дакӀохэрэри мы дунаим игузэжъогъу хэфэщтых, ар къышъомыхъулӀэнэуи сыфай.

29Сшыхэр, зыфасӀорэр мыры: уахътэу къэнэжьырэр макӀэ. Уахътэр зэрэмакӀэм пае, джы щегъэжьагъэу шъуз зиӀэхэр шъуз зимыӀэхэм афэдэ орэхъух; 30гъыхэрэри мыгъыхэрэм афэдэ орэхъух; гушӀохэрэри мыгушӀохэрэм афэдэхэ орэхъух; зыгорэ къэзыщэфхэрэр зи зыӀэкӀэмыхьэхэрэм афэдэ орэхъух;+
31мы дунаим иӀофхэм апылъхэри а Ӏофхэм апымылъыхэрэм афэдэ орэхъух; сыда пӀомэ, мы дунаим ипсэукӀэ мэкӀод пэт+.

32ГумэкӀ шъуимыӀэнэу сыфай. Къэзымыщагъэм Зиусхьаным иӀофхэм ынаӀэ атырегъэты – Зиусхьаным ыгу къызэреӀуным ыуж ит+. 33Къэзыщагъэми дунаим иӀофхэм ынаӀэ атырегъэты – шъузым ыгу къызэреӀуным ыуж ит. Шъузымрэ пшъашъэмрэ яӀоф зытетыр зэфэшъхьафы. 34ДэмыкӀогъэ пшъашъэм Зиусхьаным иӀофхэм ынаӀэ атырегъэты, ыпкъырэ ыгурэкӀэ зэрэкъэбзэщтым ыуж ит. ДэкӀуагъэм дунэе Ӏофхэм ынаӀэ атырегъэты – илӀ ыгу къызэреӀуным ыуж ит. 35Мы Ӏофхэр къызкӀасӀорэр Ӏэхъу-лъэхъу къышъутеслъхьанэу арэп, ау сишӀуагъэ шъозгъэкӀэу, хабзэм тетэу зэпымыоу, зыми шъуимыгъэуцоу Зиусхьаным шъуфэзгъэлэжьэныр ары.

36ЛӀы горэм къыщэнэу ыгъэнэфэгъэ пшъашъэу зыныбжь икъугъэр къымыщэу къыгъэнэныр емыкӀоу ылъытэмэ, къерэщ, псэкӀод ышӀагъэ хъурэп. Ахэмэ къарэщ. 37Ау лӀы горэм къымыщэнэу ыгукӀэ пытэу тыриубытагъэу, зыкӀи емыгъэзыгъэу, ишӀоигъоныгъи ыӀэ илъэу, ыгъэнэфэгъэ пшъашъэр къымыщэмэ, тэрэзэу мэзекӀо. 38Арышъ, аущтэу ыгъэнэфэгъэ пшъашъэр къэзыщэрэри тэрэзэу мэзекӀо, ау къэзымыщэрэр нахь тэрэзэу мэзекӀо+.

39ИлӀ псэуфэ шъузыр ащ епхыгъ. Ау лӀыр лӀэмэ, шъузыр хэтми зыфаем дэкӀожьын фит, ау зыдакӀорэ лӀым ыгу Зиусхьаныр илъын фае+. 40Ау сызэрэхаплъэрэмкӀэ, зэрэщытэу къанэмэ, нахь гъогу мафэ теуцощт – сэ сыгуи Тхьэм ы Псэ ЛъапӀэ илъэу сэгугъэ.

ЯЕНЭРЭШЪХЬ

Къурмэныпхъэу тхьэ нэпцӀхэм афашӀыгъэм ыл ехьылӀагъ

8^1Къурмэныпхъэу тхьэ нэпцӀхэм афашӀыгъэм ыл[*] ехьылӀагъэу мыр къэсэӀо:

– Тэ зэкӀэми шӀэныгъэ зэрэтиӀэр тэшӀэ. ШӀэныгъэм цӀыфхэм зашӀуегъэшӀыжьы, ау шӀулъэгъум цӀыфхэм гурэ псэрэкӀэ лъэкӀ арегъэгъоты+. 2ЦӀыф горэм шӀэныгъэ иӀэу шӀошӀмэ, зэришӀэн фаем фэдэу джыри ышӀэрэп+. 3Ау цӀыфэу Тхьэр шӀу зылъэгъурэр Тхьэм ешӀэ+.

4Арышъ, къурмэныпхъэу тхьэ нэпцӀхэм афашӀыгъэм ыл ехьылӀагъэу мыр сэӀо: а тхьэ нэпцӀхэр дунаим зыкӀи зэрэщымыӀэхэри, зы Тхьэ закъом нэмыкӀ Тхьэ зэрэщымыӀэри тэшӀэ+. 5Уашъоми чӀылъэми цӀыфхэм тхьэу алъытэхэрэр щыӀэхэми, (цӀыфхэм тхьэу алъытэхэрэмрэ зиусхьанхэу алъытэхэрэмрэ бэу зэрэщыӀэхэм фэдэу) 6тэ зы Тхьэ закъоу тиӀэр Ты лъапӀэр ары. ЗэкӀэри къэзгъэхъугъэр ары, ежь паий тыщыӀ. Зы Зиусхьан закъоу тиӀэр Исус Христос ары. Тхьэм ащ зэкӀэри къыригъэгъэхъугъ, ащи щыӀэныгъэ къытеты+.

7Ау зэкӀэми а шӀэныгъэр яӀэп. ЦӀыф заули тхьэ нэпцӀхэм ясагъэхэшъ, ащ фэдэ лы зашхыкӀэ, тхьэ нэпцӀ горэм къурмэн фэхъугъэ шъыпкъэм фэдэу, а лыр ашхы. Арышъ, а лыр хьалэлмэ е мыхьалэлмэ амышӀэу, агухэмкӀэ еджэнджэшхэу, а лыр зашхыкӀэ, агухэр аушӀоих+.

8Гъомылапхъэм Тхьэм нахь пэгъунэгъу тигъэхъурэп. Тшхымэ, ишӀуагъэ къытэкӀырэп, тымышхыми иягъэ къытэкӀырэп+.

9Ау шӀошьхъуныгъэ макӀэ зиӀэхэм ягъогу шъуифитыныгъэ зыгъэлъэпаорэ мыжъоу щафэмыхъуным шъуфэсакъ. 10Сыда пӀомэ, а лыр хьалэлмэ е мыхьалэлмэ ымышӀэу, ыгукӀэ еджэнджэшрэм о, шӀэныгъэ зиӀэм, тхьэ нэпцӀым иунэшхо ащ фэдэ лыр щыпшхэу ылъэгъумэ, а лыр ащи ебгъэшхынба+? 11Аущтэу уишӀэныгъэкӀэ шӀошъхъуныгъэ макӀэ зиӀэ пшэу Христос ыпсэ зыфитыгъэр огъэкӀоды+. 12Шъушыхэу а лыр хьалэлмэ е мыхьалэлмэ амышӀэу агухэмкӀэ еджэнджэшхэрэм псэкӀод яшъушӀэу, агухэмкӀэ зяжъугъэгъэмысэмэ, Христос ары псэкӀодыр зашъушӀэрэр. 13Арышъ, сшхырэмкӀэ сшы псэкӀод есэгъашӀэмэ, лы сшхыжьыщтэп, сшы псэкӀод есымыгъэшӀэным пае+.

ЯБГЪОНЭРЭШЪХЬ

Апостолым фитыныгъэу иӀэхэр

9^1Сэ сыапостолба? Сэ сышъхьафитба? Исус Христосэу ти Зиусхьан слъэгъугъэба? Шъорыба Зиусхьаным Ӏофэу фэсшӀагъэм къыкӀэкӀуагъэр+? 2НэмыкӀ цӀыфхэмкӀэ сымыапостолми, шъоркӀэ сыапостол. Зиусхьаныр шъугухэм арылъ зэрэхъугъэм пае, сызэрэапостолыр къэзгъэшъыпкъэжьырэ мыхъурыр шъоры.

3Хьыкум сэ къыстезышӀыхьанэу фаехэм мары ясӀорэр: 4тэри тышхэнэуи, тешъонэуи тыфитба+? 5Кифэ, адрэ апостолхэм, Зиусхьаным ышхэм[*] тафэдэу, тэри шӀошъхъуныгъэ зиӀэ шъуз гъусэ зыфэтшӀынэу тыфитба+? 6ЗызыӀыгъыжьынэу ежь зыӀэхэмкӀэ лэжьэн фэе закъохэр сэррэ Бар-Наббэрэ[*] ара+?

7ДзэлӀыр ежь иахъщэкӀэ къулыкъу ехьа? Хэта сэнэшъхьэ хатэ зышӀэу сэнашъхьэ зымышхырэр? Ащ фэдэу, щэ емышъоу Ӏэхъогъур хэта зыгъэхъурэр+? 8ЦӀыфхэм ягупшысакӀэ фэдэу, мыхэр къэсэӀоха? Хьаумэ, Тэурат хабзэм ащ фэдэ къабзэу итба? 9Сыда пӀомэ, пегъымбар Мусэ и Тэурат хабзэ моущтэу ит[*]: «Лэжьыгъэр зыӀожьырэ цум ыжэ зэтемыпх». Аущтэу къызиӀокӀэ, цухэр ара Тхьэр зыфэгумэкӀырэр+? 10Щэч хэмылъэу Тхьэм зыфиӀорэр тэрыба? Ары, тэщ пае ар тхыгъэ; сыда пӀомэ, лӀэу жъорэми лэжьыгъэр зыӀожьырэми лэжьыгъэм щыщ яӀахь къалъыӀэсынэу гугъэ ямыӀэу лажьэхэ хъущтэп+. 11Ащ фэдэу, Тхьэм ы Псэ ЛъапӀэ ичылэпхъэшӀу шъугухэм арытлъхьагъэшъ, шъо тиӀоф шӀугъэу къыхэкӀырэр зыгъотхэрэм мы дунаим тищыкӀагъэр къытэшъутымэ, баща+? 12НэмыкӀ цӀыфхэм ящыкӀагъэр зэряшъутыщтым щыгугъынхэу фитыныгъэ яӀэмэ, ахэмэ анахьыбэу тэ бэкӀэ нахь фитыныгъэ тиӀэба? Ау а фитыныгъэм ишӀуагъэ къызэдгъэкӀыгъэп. Ар мыхъоу, Христос ехьылӀэгъэ къэбарышӀум пэрыохъу тыфэмыхъуным пае, пстэури тэщыӀэ. 13ЦӀыфхэм Тхьэм иунэшхо пае псапэу атырэм щыщ ащ щылажьэхэрэм яшхын Ӏахь зэрагъотырэр шъошӀэба? КъурмэншӀыпӀэм щылажьэхэрэми къурмэныпхъэу ащ телъым щыщ яӀахь зэрагъотырэр шъошӀэба? 14Ащ фэдэу, къэбарышӀур зыгъэӀухэрэм зэрыпсэун Ӏахь къэбарышӀумкӀэ зэрагъотын фаемкӀэ Зиусхьаным унашъо ышӀыгъ[*]+.

15Ащ фэдэ фитыныгъэм ишӀуагъэ къызэзгъэкӀыгъэп, а фитыныгъэри къэзгъотынэу арэп мыр зыкӀэстхырэр. Сызэрыпагэрэ Ӏофыр зыгорэм ыгъэкӀодыным нахьи, лӀэныгъэр нахь къэсэштэ+. 16Ау къэбарышӀур зэрэзгъэӀурэм сырыпэгэн слъэкӀыщтэп, сыда пӀомэ, къэбарышӀур сымыгъэӀу хъущтэп. КъэбарышӀур сымыгъэӀумэ, гъогу мыгъо сытеуцуагъ+. 17Ар сыфаеу сшӀэмэ, ӀахьышӀу згъотыщт. Ау сыфэмыеу сшӀэмэ, Ӏофэу Тхьэм спшъэ къырилъхьагъэр сэгъэцакӀэ ныӀэп+. 18Сыда ащыгъум сиӀахьышӀур? СиӀахьышӀур мыры: къэбарышӀум сыфэлажьэу, сифитыныгъэ ишӀуагъэ зэсымыгъэкӀэу, уасэ хэмылъэу ар зэрэзгъэӀурэр ары+.

19Сыда пӀомэ, зыми тетыгъо къысфыримыӀэу, сышъхьафит пэтми, цӀыфыбэ Христос игъогу тезгъэхьаным пае, цӀыф пстэуми Ӏофтабгэ сафэхъугъ+. 20Джуртхэр Христос игъогу тезгъэхьанхэм пае, джуртхэм афэдэ зысшӀыгъ. Тэурат хабзэм ыӀэчӀэгъ сычӀэмытми, Тэурат хабзэм ыӀэчӀэгъ чӀэт цӀыфхэр Христос игъогу тезгъэхьанхэм пае, Тэурат хабзэм ыӀэчӀэгъ чӀэт цӀыфхэм афэдэ зысшӀыгъ+. 21Ащ фэдэу, Тэурат хабзэм ыӀэчӀэгъ чӀэмыт цӀыфхэри Христос игъогу тезгъэхьанхэм пае, Тэурат хабзэм ыӀэчӀэгъ чӀэмыт цӀыфхэм афэдэ зысшӀыгъ. Тхьэм ихабзэ ыӀэчӀэгъ сычӀэмытэу арэп ащ къикӀырэр, Христос ихабзэ ыӀэчӀэгъ сычӀэт+. 22ШӀошъхъуныгъэ макӀэ зиӀэхэм сишӀуагъэ язгъэкӀыным пае, шӀошъхъуныгъэ макӀэ зиӀэхэм афэдэ зысшӀыгъ. Лъэныкъо пстэумкӀи цӀыф пстэуми афэдэ зысшӀыгъ, зи мыхъуми цӀыф заулэ мыкӀодхэу къэнэжьынхэм пае+. 23КъэбарышӀум сишӀуагъэ езгъэкӀыным пае, мы Ӏоф пстэури сэшӀэ, къэбарышӀум шӀугъэу къыхэкӀырэм щыщ Ӏахь згъотыным пае.

24Зэпачъэхэрэр зэкӀэ мачъэх, ары шъхьакӀэ ахэмэ ащыщэу зыр ары ныӀэп текӀоныгъэм итандж къэзыхьырэр, ари шъошӀэба? Ар къэшъухьыным пае, шъучъ+. 25Хэт чъэми, зэкӀэмкӀи зещыӀэ. Ахэр кӀодыжьын тандж къахьыным пае мачъэх, ау тэ мыкӀодыжьын тандж къызэрэтхьыным ыуж тит+. 26Арышъ, сызэрэчъэрэр, сыздачъэрэ чӀыпӀэр сымышӀэкӀэ арэп. Жьыбгъэм бжымкӀэ хаорэм сыфэдэп. 27Ау спкъы къин есэгъэщэчы, сэгъэдаӀо, адрэ цӀыфхэм къэбарышӀур зязгъэӀу ужым, Тхьэм симыдэу сыкъэмынэным пае.

ЯПШӀЭНЭРЭШЪХЬ

Тхьэ нэпцӀхэм шъуафэсакъ

10^1Сшыхэр, тятэжъхэр пегъымбар Мусэ игъусэхэу пстэуми ошъуапщэр[*] пащэ афэхъоу, а ошъуапщэм ычӀэгъ зэрэщызекӀощтыгъэхэри, ахэр зэкӀэ хым[*] зэпырыкӀыжьхи, къызэрэхэкӀыжьыгъэхэри шъумышӀэным сыфаеп+. 2Ошъуапщэр пащэ афэхъоу, хым зэпырыкӀыжьыгъэ цӀыф пстэури пегъымбар Мусэ игъогу рыкӀонхэу зэрагъэумэхъыгъэм фэдагъ. 3Ахэмэ зэкӀэми Тхьэм дэжь къикӀыгъэ гъомылэр[*] ашхыщтыгъ+. 4Ахэр зэкӀэ Тхьэм къаритыщтыгъэ псым[*] ешъощтыгъэх, сыда пӀомэ, псэу зашъощтыгъэхэр къадакӀощтыгъэ мыжъошхом къыхэкӀыщтыгъ. А мыжъошхор Христос арыгъэ. 5Ау ахэмэ анахьыбэхэм Тхьэм ыгу яӀугъэп. Аущтэу шъоф нэкӀым щыкӀодыгъэх.

6Ахэр Ӏоф бзаджэхэм зэракӀэхъопсыщтыгъэхэм фэдэу такӀэмыхъопсынэу, ахэмэ къяхъулӀагъэр тэркӀэ нэшан+. 7Ахэмэ ащыщ купым фэдэу тхьэ нэпцӀхэр шъумыгъэлъапӀэх, Тхьэм игущыӀэ тхыгъэхэм зэрарытым фэдэу[*], «ЦӀыфхэр шхэнхэу, ешъонхэу тӀысыгъэх. ЕтӀанэ джэгунхэу тэджыжьыгъэх»+. 8Ахэмэ ащыщ купым зэришӀэщтыгъэм фэдэу, зинэ[*] тэшъумыгъэшӀ. Аущтэу нэбгырэ мин тӀокӀырэ щырэ зы мэфэ закъокӀэ кӀодыгъэ. 9Зиусхьанри тэшъумыгъэгъэунэфы, ахэмэ ащыщ купым зэригъэунэфыщтыгъэм фэдэу. Ахэр блэхэм аукӀыгъэх.[*]+
10Шъумытхьаусых, ахэмэ ащыщ купым зэришӀыщтыгъэм фэдэу. Ахэр лӀэныгъэ къэзыхьырэ мэлэӀичым ыгъэкӀодыгъэх[*].

11Мы Ӏофхэр ахэмэ къяхъулӀагъэх, цӀыфхэм нэшанэ къафэхъуным пае. Лъэхъанхэм якӀэух тэ цӀыфхэу къызэнэсыгъэхэм къыдгурагъэӀоным пае, мы Ӏофхэр атхыгъэх+. 12Ау цӀыфэу пытэу щытэу гугъэрэр емыбэджыным фэрэсакъ+. 13ЦӀыфхэм псэкӀод ашӀэнэу дэзыхьыхын Ӏофхэу адрэ цӀыфхэм апэ къифэхэрэм анэмыкӀ шъуапэ къифагъэп. Тхьэм шъыпкъагъэ хэлъ, зэрэшъулъэкӀыщтым блэкӀэу, псэкӀод шъушӀэнэу дэзыхьыхын Ӏоф горэ шъуапэ къифэнэу фит ышӀыщтэп. Ау псэкӀод шъушӀэнэу шъудэзыхьыхын Ӏоф горэ шъуапэ къызифэкӀэ, ащ шъупэуцужьышъунэу Тхьэм гъогу къышъуфишӀыщт+.

14Арышъ, силъапӀэхэр, тхьэ нэпцӀ гъэлъэпӀэным зыщышъудзый+. 15Шъо, зэхэшӀыкӀ зиӀэхэм, ахэр шъосэӀо. Сэ къасӀорэм шъо шъушъхьэкӀэ хьыкум тешъушӀыхьажь. 16Ти Зиусхьан Исус зэрэлӀагъэр тыгу къэдгъэкӀыжьэу, тызэдашхэзэ, шъуалъэм ит сэнэпсым пае Тхьэм щытхъу фэтшӀэу тызешъокӀи, Христос ылъэу къащым щыкӀэкӀыгъэмкӀэ ежь щыщ тэхъуба? Хьалыгъур зызэготчыкӀэ, Христос ыпкъ щыщ тэхъуба+? 17Хьалыгъур зызакъоу зэрэщытым пае, тэ бэ тыхъуми, зы тэхъу; сыда пӀомэ, а зы хьалыгъу закъом тиӀахь хэлъ+.

18Израиль лъэпкъым шъуеплъ. Къурмэным щыщ лыр зышхыхэрэр Тхьэу къурмэн зыфашӀырэм гъусэ фэхъухэба? 19Сэ зыфасӀорэр сыда? Къурмэныпхъэм ыл зыгорэу щытэу, е тхьэ нэпцӀыр зыгорэу щытэу сэӀуа+? 20Хьау, ар сӀуахэрэп. Ау хымэ лъэпкъхэм къурмэн зашӀыкӀэ, джынапцӀэхэм шъыпкъэмкӀэ къурмэн афашӀы нахь, Тхьэм фашӀырэп. Ау шъо джынапцӀэхэм гъусэ шъуафэхъунэу сыфаеп+. 21Зиусхьаным ишъуалъэми джынапцӀэхэм яшъуалъэми шъуарешъо хъущтэп. Зиусхьаным иӀанэми джынапцӀэхэм яӀанэми шъуапэсы хъущтэп+. 22Хьауми Зиусхьаныр дгъэгубжыным тыпылъа? Ежь нахьи тынахь лъэша+?

Сыд шъушӀэми, цӀыфхэм Тхьэм щытхъу фяжъугъэшӀыным пае, шъушӀэ

23«Сыд щыщи тшӀэн тыфит», – цӀыфхэм аӀо. Ар шъыпкъэ, ау Ӏоф пстэури ӀэпыӀэгъу къытфэхъурэп. Сыд щыщи тшӀэн тыфит, ау Ӏоф пстэуми яшӀуагъэ къытэкӀырэп+. 24Хэти ежь ишӀуагъэ ыуж ерэмыт, нэмыкӀ цӀыфхэм яшӀуагъэ ыуж ерэт нахь+.

25Бэдзэрым щащэрэр зэкӀэ шъушхы, щэч зи шъугу къишъумыгъахьэу+. 26Сыда пӀомэ, «чӀылъэри чӀылъэм тет пстэури Зиусхьаным ий»[*]+.

27ШӀошъхъуныгъэ зимыӀэ горэм шъуигъэшхэнэу шъуригъэблэгъагъэмэ, шъукӀонэуи шъуфаемэ, щэч шъугу къишъумыгъахьэу, Ӏанэм къытыралъхьэрэр шъушхы+. 28Ау цӀыф горэм «мыр тхьэ нэпцӀхэм афашӀыгъэ къурмэным ыл» къышъуиӀомэ, къышъозыӀуагъэм паерэ гум илъым паерэ ар шъумышхы. 29Гум илъэу зыфасӀорэр шъо шъугухэм арылъыр арэп, къышъозыӀуагъэм ыгу илъыр ары нахь; сыда пӀомэ, нэмыкӀ цӀыф горэм щэчэу ыгу къыригъахьэрэм сифитыныгъэ сыд пае ыгъэмысэна? 30Тхьэм щытхъу сэ фэсшӀэу зыгорэ сшхымэ, зэрэсшхырэмкӀэ сыд пае цӀыфхэм сагъэмысэщта+?

31Арышъ, шъушхэми, шъуешъоми е нэмыкӀ горэ шъушӀэми, цӀыфмэ Тхьэм щытхъушхо фяжъугъэшӀыным пае ар шъушӀэ+. 32Джуртхэми, алыджхэми, Тхьэм ичылыс зэӀукӀэм щыщхэми ягъогукӀэ зыгъэлъэпаорэ мыжъо шъуафэмыхъу+. 33Сэри Ӏофэу сшӀэрэ пстэумкӀэ цӀыф пстэуми агу къызэрэсэӀуным сыпылъ, сыда пӀомэ, сэ сишӀуагъэ зэзгъэкӀыжьыным ыуж ситэп, цӀыфыбэмэ сишӀуагъэ язгъэкӀыным ыуж сит нахь, ахэр мыкӀодхэу Тхьэм къыгъэнэжьынхэм пае+.

ЯПШӀЫКӀУЗЭНЭРЭШЪХЬ

11^1Христос илъэужхэм сызэрарыкӀорэм фэдэу, шъори силъэужхэм шъуарыкӀу+.

Бзылъфыгъэхэр Тхьэм елъэӀухэ зыхъукӀэ, шъхьэтехъо зытырахъон фае

2КъэсӀогъэ пстэури шъугу къызэрэжъугъэкӀыжьырэм паий, Ӏофхэу шъозгъэшӀагъэхэм шъузэратетым паий сышъущэтхъу.

3Мыр шъушӀэнэу сыфай: Хэтрэ лӀи ышъхьэ Христосыр ары, хэтрэ шъузи ышъхьэр илӀ ары, Христос ышъхьэри Тхьэр ары+. 4Хэтрэ хъулъфыгъэу шъхьэтехъо зытезыхъуагъэу Тхьэм елъэӀурэм е Тхьэм ежь игущыӀэхэр зыгу къырилъхьэхэу, ахэр къэзыӀорэм ышъхьэ егъэпыутыжьы[*]. 5Ащ фэдэу хэтрэ бзылъфыгъэу шъхьэтехъо зытезымыхъуагъэу Тхьэм елъэӀурэм е Тхьэм ежь игущыӀэхэр зыгу къырилъхьэхэу, ахэр къэзыӀорэм ышъхьэ егъэпыутыжьы, сыда пӀомэ, а бзылъфыгъэм ышъхьэ упсыгъэм фэд[*]+. 6Бзылъфыгъэ горэм шъхьэтехъо зытырихъонэу фэмыемэ, ышъхьац перэупкӀ. Ау бзылъфыгъэмкӀэ ышъхьац пиупкӀыныр е ышъхьэ ыупсыныр зэрэемыкӀум пае, шъхьэтехъо зытырерэхъу+. 7Хъулъфыгъэм ышъхьэ техъон фишӀын фаеп, сыда пӀомэ, хъулъфыгъэр Тхьэм итеплъэ фэдэшъ ары, Тхьэм ищытхъуи къегъэлъагъошъ ары. Ау шъузым илӀ ищытхъушхо къегъэлъагъо+. 8Сыда пӀомэ, хъулъфыгъэр бзылъфыгъэм къыхэкӀыгъэп, бзылъфыгъэр хъулъфыгъэм къыхэкӀыгъэ нахь+. 9Тхьэм хъулъфыгъэри бзылъфыгъэм къыфигъэхъугъэп, бзылъфыгъэр хъулъфыгъэм къыфигъэхъугъ нахь+. 10Ащ пае, лӀым итетыгъо ыӀэчӀэгъ шъузыр зэрэчӀэтым инэшанэу, мэлэӀичхэм апае[*], ышъхьэ шъхьэтехъо тырерэхъу.

11Ау щытми, тэ, Зиусхьаныр зыгу илъ цӀыфхэмкӀэ, бзылъфыгъэри хъулъфыгъэм епхыгъ, хъулъфыгъэри бзылъфыгъэм епхыгъ+. 12Сыда пӀомэ, бзылъфыгъэр хъулъфыгъэм къызэрэхэкӀыгъэм фэдэу, хъулъфыгъэри бзылъфыгъэм къыхэкӀы, ау Ӏоф пстэури къызхэкӀырэр Тхьэр ары. 13Шъори хьыкум тешъушӀыхь: ышъхьэ зи тыримыхъуагъэу бзылъфыгъэр Тхьэм елъэӀумэ, емыкӀуба? 14ЦӀыфым ыгукӀэ ешӀэба, хъулъфыгъэм ышъхьац кӀыхьэмэ, къызэремыкӀурэр, 15ау бзылъфыгъэм ышъхьац кӀыхьэмэ, къызэрекӀурэр? Сыда пӀомэ, Тхьэм бзылъфыгъэм шъхьац кӀыхьэ ритыгъ, ышъхьэ тырихъоным пае. 16Ау зыгорэ мы ӀофымкӀэ къытэнэкъокъунэу фаемэ, тэри Тхьэм ичылыс зэӀукӀэхэми нэмыкӀ хабзэ зэрэтимыӀэр ерэшӀ.

Зиусхьаным ипчыхьэшъхьашх

(Маттэ 26:26-29; Марк 14:22-25; Лука 22:14-20)

17Ау мы унашъохэр сэ къышъуфэсшӀызэ сышъущытхъурэп, сыда пӀомэ, шъузэрэзэӀукӀэрэм шӀу къыхэкӀырэпышъ, къыхэкӀырэри дэишъ ары. 18АпэрэмкӀэ, чылысым шъущызэӀукӀэмэ, куп-купэу шъузэрэзэхэкӀырэр зэхэсэхы. Зы лъэныкъокӀэ, ар сэ сшӀошъ мэхъу+. 19Куп-купэу шъузэхэкӀын фае, шъуащыщхэу шъыпкъагъэ зиӀэхэр нафэ хъунхэм пае+. 20Ащ нэмыкӀэу шъушхэнэу шъузызэӀукӀэкӀэ, Зиусхьаным ипчыхьэшъхьашхэп шъушхырэр. 21Сыда пӀомэ, шъушхэ зыхъукӀэ, шъуащыщэу хэти адрэм емыжэу, ежь ишхын ышхэу еублэ. Аущтэу зыр мэлакӀэ лӀэу къэнэ, адрэр мэуташъо. 22Шъущышхэнэуи шъущешъонэуи унэхэр шъуиӀэба? Хьауми Тхьэм ичылыс зэӀукӀэ зэшъумыпэса, зи зимыӀэхэри шъогъэукӀытэжьха? Сыда шъосӀощтыр? Сэ сышъущытхъуна? Хьау, сышъущытхъунэп+.

23Сыда пӀомэ, мы Ӏофхэу къышъуфэзгъэнагъэхэр ежь Зиусхьаным къысфигъэнагъэх: Зиусхьаныр тетыгъо зиӀэхэм заубытыгъэ чэщым хьалыгъур къыштагъ,+
24Тхьэм щытхъу фишӀи, зэгуичи, къыӀуагъ: «Мы хьалыгъур сэ спкъэу ишӀуагъэ къышъокӀынэу зэгочыщтыр ары. Шъугу сыкъэжъугъэкӀыжьыным пае, мы хьалыгъур шъушхы»+. 25Ащ фэдэу, пчыхьэшъхьашхэм ыуж Зиусхьаным шъуалъэр къышти, къыӀуагъ: «Мы шъуалъэм сэнэпсэу итым къикӀырэр зэзэгъыныгъакӀэу Тхьэм ежьыррэ шъоррэ шъуазыфагу дилъхьэрэр ары. А зэзэгъыныгъакӀэр къэзгъэшъыпкъэжьырэр лъэу сэ къыскӀэкӀыщтыр ары. Мы сэнэпсым шъуешъо къэсми, шъугу сыкъэжъугъэкӀыжьыным пае, шъуешъу»+. 26Сыда пӀомэ, Зиусхьаныр къэкӀожьыфэ, мы хьалыгъур шъушхы къэсми, мы шъуалъэм итым шъуешъо къэсми, Зиусхьаныр зэрэлӀагъэм икъэбар шъогъэӀу.

27Арышъ, хэтми фэмышъуашэу Зиусхьаным ихьалыгъу зышхырэм е ащ ишъуалъэ итым ешъорэм Зиусхьаным ыпкъырэ ылъырэ яхьылӀагъэу псэкӀод ышӀагъэшъ, мысэ мэхъу+. 28Хэтми ежь ыгу илъыр ерэгъэунэф, етӀанэ хьалыгъур ерэшх, шъуалъэм итыми ерэшъу. 29Хьалыгъур Зиусхьаным зэрипкъыр зэхимышӀыкӀэу, фэмышъуашэу ар зышхэу, сэнэпсыми ешъорэм, зэрэшхэрэмкӀи зэрешъорэмкӀи мысагъэ зылъегъэӀэсыжьы. 30Ащ пае лъэкӀ зимыӀэуи сымаджэуи цӀыфыбэ къышъухэт, лӀагъэхэри макӀэп. 31Тэ зыдгъэунэфыжьыгъэмэ, Тхьэм аущтэу тигъэпщынэщтыгъэп. 32Ау мы уахътэм Зиусхьаным хьыкум къызыттришӀыхьэкӀэ, тегъэдаӀо, дунаим ицӀыфхэм тырягъусэу мысэ тымыхъуным пае+.

33Арышъ, сшыхэр, шъушхэным пае шъузэӀукӀэмэ, зыр зым ерэж. 34Зыгорэ мэлакӀэ лӀэмэ, иунэ щэрэшх, шъузызэӀукӀэкӀэ, мысэ шъумыхъуным пае. Адрэ Ӏофхэу къанэхэрэм яхьылӀагъэу сыкъызыкӀокӀэ, унашъо сшӀыщт.

ЯПШӀЫКӀУТӀОНЭРЭШЪХЬ

Тхьэм ы Псэ ЛъапӀэ цӀыфхэм къаритырэ лъэкӀхэр

12^1Сшыхэр, Тхьэм ы Псэ ЛъапӀэ цӀыфхэм къаритрэ лъэкӀхэр зыфэдэхэр шъумышӀэу шъукъэзгъэнэнэу сыфаеп+. 2Христос шъумышӀэ зэхъум, тхьэ нэпцӀ бзакохэм шъукъызэрэращэкӀыщтыгъэм фэдэу, ахэмэ адэжь шъузэрэкӀощтыгъэр шъошӀэ+. 3Арышъ, мыр къыжъугурызгъэӀонэу сыфай: Тхьэм ы Псэ ЛъапӀэ илъэкӀыкӀэ къэгущыӀэу, хэти Исус ебгын ылъэкӀыщтэп, Тхьэм ы Псэ ЛъапӀэ илъэкӀыкӀи мыхъоу, «Исусыр ары Зиусхьаныр» ыӀошъущтэп+.

4Тхьэм ы Псэ ЛъапӀэ цӀыфхэм лъэкӀхэу къаритхэрэр зэфэшъхьафых, ау Тхьэм ы Псэ ЛъапӀэ зы+. 5Ӏофхэу цӀыфхэм Зиусхьаным фашӀэхэрэр зэфэшъхьафых, ау а цӀыф пстэури зы Зиусхьан дэдэм фэлажьэх+. 6Тхьэм цӀыфхэм Ӏоф ашӀэнэу лъэкӀ зэраритырэр зэфэдэп, ау а Ӏофхэр зэкӀэ цӀыф пстэуми ашӀэнхэу лъэкӀ язытырэ Тхьэр зы+.

7Тхьэм ы Псэ ЛъапӀэ хэти зэфэмыдэу зыкъырегъэлъэгъу, шӀошъхъуныгъэ зиӀэ пстэуми ишӀуагъэ аригъэкӀыным пае. 8Тхьэм ежь ы Псэ ЛъапӀэ къыбгъодэкӀэу, акъылышӀу зыхэлъ гущыӀэхэр къыӀонхэу цӀыф горэм лъэкӀ къыреты, нэмыкӀ цӀыфми Тхьэм ежь ы Псэ ЛъапӀэ фэшъуашэу, шӀэныгъэ зиӀэ гущыӀэхэр къыӀонхэу лъэкӀ къыреты. 9НэмыкӀ цӀыфми а Псэ ЛъэпӀэ дэдэм къыбгъодэкӀэу, шӀошъхъуныгъэ иӀэнэу лъэкӀ къыреты; нэмыкӀ цӀыфми а Псэ ЛъэпӀэ дэдэм къыбгъодэкӀэу, сымаджэхэр ыгъэхъужьынхэу лъэкӀхэр къыреты+. 10НэмыкӀ цӀыфми Ӏофышхо гъэшӀэгъонхэр ышӀэнхэу лъэкӀ къыреты; нэмыкӀ цӀыфым ыгу Тхьэм ежь игущыӀэхэр къырилъхьэхэу, ахэр къыӀонхэу лъэкӀ къыреты; нэмыкӀ цӀыфми Ӏоф горэ Тхьэм ы Псэ ЛъапӀэ дэжь къикӀырэ-къимыкӀырэр зэхишӀыкӀынэу лъэкӀ къыреты; етӀанэ нэмыкӀ цӀыфми ымышӀэрэ бзэхэмкӀэ къэгущыӀэнэу лъэкӀ къыреты; нэмыкӀ цӀыфми а бзэхэр зэридзэкӀынхэу лъэкӀ къыреты+. 11А Псэ ЛъэпӀэ дэдэр ары цӀыфхэм ахэр ашӀэнхэу лъэкӀхэр къязытырэр. Хэти шъхьафэу, Тхьэм ы Псэ ЛъапӀэ зэрэфаем тетэу реты.

Пкъыр зы, пкъым щыщхэр бэ

12Пкъым щыщхэр бэ хъухэми, пкъыр зы. Пкъым щыщ пстэури бэ хъуми, зы пкъым щыщых. Христос иӀоф ащ фэд+. 13Сыда пӀомэ, тэ, тыджуртми, тыалыджми, тыпщылӀми, тышъхьафитми, тэ зэкӀэ а зы Псэ ЛъапӀэр тыгухэм арылъынэу тызаумэхъым, Христос ыпкъ щыщ тыхъугъ, Христосми а зы Псэ ЛъапӀэм тэ пстэуми тиӀахь хэлъэу ыгъэхъугъ+.

14Сыда пӀомэ, пкъым щыщхэр зэп, бэ мэхъух. 15Лъакъом «сыӀэпышъ, пкъым сыщыщэп» ыӀомэ, ащ пае пкъым щымыщ мэхъуа? 16ТхьакӀумэми «сынэпышъ, пкъым сыщыщэп» ыӀомэ, ащ пае пкъым щымыщ мэхъуа? 17Пкъыр нэ зэкӀагъэмэ, зэхэхыным иӀоф сыдэущтэу хъущтыгъ? Ащ фэдэуи пкъыр зэкӀэ тхьакӀумагъэмэ, мэм иӀоф сыдэущтэу хъущтыгъ?

18Ау Тхьэм пкъым щыщ пстэури зэхилъхьагъ, сыд фэди ежь зэрэфаем тетэу. 19Пкъым щыщхэр зэкӀэ зэкъуагъэхэмэ, пкъыр тыдэ къэнэщтыгъа? 20Ау джы зытетымкӀэ, пкъым щыщхэр бэ мэхъух, ау пкъыр зызакъу.

21Нэм «сэ усищыкӀагъэп» ыӀоу, Ӏэм риӀошъущтэп. Шъхьэми «сэ шъусищыкӀагъэп» ыӀоу, лъакъохэм ариӀошъущтэп. 22Ау пкъым щыщхэу адрэмэ анахьи нахь кӀуачӀэ зимыӀэхэу къэлъагъохэрэр нахь тищыкӀагъэх. 23Пкъым щыщхэу лъытэныгъэ зифэмышъуашэу тлъытэхэрэми нахь тафэсакъы. 24Пкъым щыщхэу тызтеукӀытэхьэхэри нахь екӀоу тэгъэбылъых. Пкъым щыщхэу тызтемыукӀытыхьэхэрэм ар ящыкӀагъэп. Ау пкъым щыщхэу лъытэныгъэ зимыӀэхэм адрэ щыщхэм анахьи нахь лъытэныгъэ аритэу, Тхьэм пкъыр зэхилъхьагъ. 25Тхьэм аущтэу зыкӀишӀыгъэр тэ ежь ыпкъ щыщхэр тызэпэмыуцоу, тызэфэдэу тызэфэсакъыжьыныр ары. 26Арышъ, пкъым щыщэу зыгорэм къин ыщэчмэ, а пкъым щыщ пстэуми дащэчы. Ащ фэдэу, пкъым щыщэу зыгорэм лъытэныгъэ ыгъотымэ, а пкъым щыщ пстэури дэгушӀо+.

27Шъо Христос шъурипкъ, шъуащыщэу хэти а пкъым щыщ+. 28Чылыс зэӀукӀэм фэлэжьэнхэу Тхьэм, апэрэмкӀэ, цӀыф заулэ апостолхэу къыгъэнэфагъ. ЯтӀонэрэмкӀи, цӀыф заулэ пегъымбархэу къыгъэнэфагъ. ЯщэнэрэмкӀи, цӀыф заулэмэ адрэ цӀыфхэм Ӏофхэр арагъэшӀэнхэу къыгъэнэфагъ. ЕтӀанэ Ӏофышхо гъэшӀэгъонхэр ашӀэнхэу цӀыф заули къыгъэнэфагъ. ЕтӀанэ сымаджэхэр агъэхъужьынхэм пае, лъэкӀхэр яӀэнхэу цӀыф заули къыгъэнэфагъ. НэмыкӀхэри адрэ цӀыфхэм ӀэпыӀэгъу афэхъунхэу, нэмыкӀхэри тхьэмэтэнхэу, етӀанэ нэмыкӀхэми ежьхэм амышӀэрэ бзэхэмкӀэ къэгущыӀэнхэу къыгъэнэфагъэх+. 29ЦӀыф пстэури апостолхэп, арыба? ЦӀыф пстэури пегъымбархэп, арыба? ЦӀыф пстэуми адрэ цӀыфхэм Ӏофхэр арагъашӀэхэрэп, арыба? ЦӀыф пстэуми Ӏофышхо гъэшӀэгъонхэр ашӀэхэрэп, арыба? 30ЦӀыф пстэуми сымаджэхэр агъэхъужьынхэу лъэкӀхэр яӀэхэп, арыба? АмышӀэрэ бзэхэмкӀи цӀыф пстэури къэгущыӀэрэп, арыба? ЦӀыф пстэуми ащ фэдэ бзэхэр зэрадзэкӀыхэрэп, арыба?

31Ау лъэкӀхэу анахь инхэм ауж шъуит. Джы анахьышӀу гъогур шъозгъэлъэгъущт+.

ЯПШӀЫКӀУЩЭНЭРЭШЪХЬ

ШӀулъэгъур

13^1ЦӀыфхэмрэ мэлэӀичхэмрэ абзэхэмкӀэ сыгущыӀэу, ау шӀулъэгъу сыгу имылъмэ, жъгъыу макъэ зыпыӀукӀырэ гъуаплъэмрэ мэкъае зыпыӀукӀырэ одыджынымрэ сафэд. 2Тхьэм ежь игущыӀэхэр сыгу къырилъхьэхэу, ахэр къэсӀонхэу лъэкӀ къыситыгъэу сиӀэми, шъэф пстэури сэшӀэми, шӀэныгъэ пстэури сиӀэми, къушъхьэхэр нэмыкӀ чӀыпӀэм згъэкощынхэу шӀошъхъуныгъэ сиӀэми, ау шӀулъэгъу сыгу имылъмэ, зэуи сыщытэп+. 3СиӀэр зэкӀэ щыкӀагъэ зиӀэхэм ястыми, цӀыфхэм спкъы машӀокӀэ агъэстынэу ястыми, шӀулъэгъу сыгу имылъмэ, ишӀуагъэ къысэкӀыщтэп.

4ШӀулъэгъум щэӀагъэ иӀ, гукӀэгъуи иӀ. ШӀулъэгъур шъугъорэп, зыщытхъужьрэп, зышӀошӀыжьрэп. 5ШӀулъэгъур емыкӀоу зекӀорэп, ежь ышъхьэ ишӀуагъэ ыуж итэп, зигъэгусэрэп, бзэджагъэм егупшысэрэп. 6ШӀулъэгъур бзэджагъэм ыгъэгушӀорэп, шъыпкъагъэм егъэгушӀо нахь. 7ШӀулъэгъум мыхъун пстэури егъэгъу, ТхьэмкӀэ шӀошъхъуныгъэ иӀэ зэпыт, Тхьэм щэгугъ зэпыт, теубытагъэ иӀэ зэпыт.

8ШӀулъэгъур ныбжьи кӀодыжьыщтэп. Тхьэм ежь игущыӀэхэр цӀыфхэм агухэм къарилъхьэхэу, цӀыфхэм къызэраӀохэрэм илъэкӀ уцужьыщт. ЦӀыфхэм амышӀэрэ бзэхэмкӀи къызэрэгущыӀэхэрэм илъэкӀи зэпыужьыщт. ШӀэныгъэри кӀодыжьыщт. 9Аущтэу зыкӀэхъущтыр тишӀэныгъэ щыкӀэгъэнчъэу зэрэщымытыр, зэримыкъугъэр ары, Тхьэм ежь игущыӀэхэр цӀыфхэм агухэм къарилъхьэхэу, цӀыфхэм ахэр къызэраӀохэрэм илъэкӀи щыкӀагъэ зэриӀэр, зэримыкъугъэр ары, 10Ау щыкӀагъэ зимыӀэу, икъугъэ Ӏофыр къызыкӀокӀэ, щыкӀагъэ зиӀэу, имыкъугъэ Ӏофыр кӀодыжьыщт. 11Сызэсабыим, сабыим фэдэу сыгущыӀэщтыгъ, сабыим фэдэу сыгупшысэщтыгъ, сабыим фэдэуи къызгурыӀощтыгъ. Ау лӀы сызэхъум, сисабыигъэ хэсынэжьыгъ+. 12Джы Ӏоф пстэури шӀункӀышъо гъунджэм[*] типлъэрэм фэдэу тэлъэгъу, ау а мафэм зэкӀэ нафэу тлъэгъущт, цӀыф горэм тыпэӀутым фэдэу. Джы сишӀэныгъэ щыкӀагъэ иӀ, икъугъэп, ау а мафэм зэкӀэ сшӀэщт, Тхьэм сызэришӀэрэ шъыпкъэм фэдэу+.

13Аущтэу джы мы Ӏофищыр мыкӀодыжьынхэу щыӀэх: шӀошъхъуныгъэр, Тхьэм ӀахьышӀур къызэрэтитыщтым тыщыгугъыныр, шӀулъэгъуныгъэр. Ау ахэмэ ащыщэу анахь иныр шӀулъэгъуныгъэр ары.

ЯПШӀЫКӀУПЛӀЭНЭРЭШЪХЬ

Тхьэм ы Псэ ЛъапӀэ нэмыкӀ лъэкӀхэу цӀыфхэм къаритхэрэр

14^1ШӀулъэгъуныгъэр шъугухэм зэрарылъыщтым шъуишъыпкъэу ыуж шъуит. Тхьэм лъэкӀхэр къызэрэшъуитыщтхэм ыуж шъуит, анахьэу Тхьэм ежь игущыӀэхэр шъугухэм къарилъхьанхэшъ, ахэр къэшъуӀонхэу лъэкӀ къызэрэшъуитыщтым ыуж шъуит+. 2Сыда пӀомэ, Тхьэм ы Псэ ЛъапӀэ илъэкӀыкӀэ ымышӀэрэ бзэкӀэ къэгущыӀэрэр цӀыфмэ адэгущыӀэрэп, Тхьэм дэгущыӀэ нахь, сыда пӀомэ, къыӀохэрэр зыми къыгурыӀохэрэп. Тхьэм ы Псэ ЛъапӀэ илъэкӀыкӀэ шъэфхэр къеӀо. 3Ау Тхьэм ежь игущыӀэхэр цӀыфэу зыгу къырилъхьэу, ахэр къэзыӀорэр цӀыфмэ адэгущыӀэ, гурэ псэрэкӀэ нахь лъэкӀ арегъэгъоты, агурегъаӀо ыкӀи егъэгушхох. 4ЦӀыфэу ымышӀэрэ бзэкӀэ къэгущыӀэрэм гурэ псэрэкӀэ нахь лъэкӀ зыфегъотыжьы, ау Тхьэм ежь игущыӀэхэр зыгу къырилъхьэу, ахэр къэзыӀорэм чылыс зэӀукӀэм щыщхэм гурэ псэрэкӀэ нахь лъэкӀ арегъэгъоты. 5Шъо зэкӀэми шъумышӀэрэ бзэхэмкӀэ шъукъэгущыӀэнэу сыфай, ау ащ нахьи Тхьэм ежь игущыӀэхэр шъугухэм къарилъхьанхэшъ, ахэр къызэрэшъуӀонхэм илъэкӀ шъуиӀэнэу сыфай. Тхьэм ежь игущыӀэхэр зыгу къырилъхьэу ахэр къэзыӀорэр, ымышӀэрэ бзэкӀэ къэгущыӀэрэ цӀыфым нахьи нахь ин, ау а бзэр зэрадзэкӀыжьмэ, чылыс зэӀукӀэм щыщхэм гурэ псэрэкӀэ лъэкӀ агъоты.

6Джы, сшыхэр, шъуадэжь сыкъакӀоу сымышӀэрэ бзэкӀэ сыкъэгущыӀэмэ, сыда сишӀуагъэу шъозгъэкӀыщтыр? Тхьэм къысфигъэнэфэгъэ Ӏофхэр шъосымыӀохэу, е шӀэныгъэ къышъосымытэу, е Тхьэм ежь игущыӀэхэу сыгу къырилъхьэхэрэр къэсымыӀохэмэ, е Ӏоф горэхэр шъосымыгъашӀэхэмэ, сишӀуагъэ зи шъозгъэкӀырэп, арыба? 7Ащ фэдэу, шыкӀэпщынэрэ, къамылрэ, е адрэ псэ зыхэмылъэу макъэ къызпыӀукӀырэмэ мэкъэ зэфэшъхьафхэр ямыӀэмэ, орэдэу къарагъаӀорэр сыдэущтэу зэхэпшӀыкӀыщта? 8Бжъэмыешхом ымакъэ икъоу зэхамыхмэ, хэта заом зыфэзгъэхьазырыщтыр? 9Шъо шъуиӀоф зытетыр ащ фэд. Шъо шъубзэгукӀэ цӀыфхэм зэхамышӀыкӀырэ гущыӀэхэр къашъуӀохэмэ, сыдэущтэу къашъуӀорэр агурыӀощта? Жьыбгъэм шъудэгущыӀэщт ныӀэп. 10Дунаим бзэ зэфэшъхьафыбэ тет, зэкӀэ ахэми зыгорэ къарэкӀы. 11Ау бзэм къикӀырэр зэхэсымышӀыкӀымэ, къэгущыӀэрэм хымэ сыфэхъущт, ежьыри хымэ къысфэхъущт. 12Аущтэу шъори Тхьэм ежь ы Псэ ЛъапӀэ къыбгъодэкӀэу, лъэкӀхэр къызэрэшъуитыщтхэм ыуж шъуитышъ, чылыс зэӀукӀэм щыщхэм агурэ апсэрэкӀэ нахь лъэкӀ яжъугъэгъотыным пае, ащ фэдэ лъэкӀхэр щыкӀэгъэнчъэу икъугъэу шъуиӀэ зэрэхъущтым ыуж шъуит.

13Арышъ, цӀыфэу ымышӀэрэ бзэкӀэ къэгущыӀэрэм а бзэр зэридзэкӀынэуи лъэкӀ къыритынкӀэ Тхьэм ерэлъэӀу. 14Сыда пӀомэ, сымышӀэрэ бзэкӀэ Тхьэм селъэӀумэ, спсэкӀэ селъэӀу, ау сиакъыл лажьэрэп. 15Сыда ащыгъум сшӀэщтыр? СпсэкӀи сиакъылкӀи Тхьэм селъэӀущт. СпсэкӀи сиакъылкӀи тхьэщытхъу орэдхэр къэсӀощт+. 16Сыда пӀомэ, умышӀэрэ бзэкӀэ Тхьэм ы Псэ ЛъапӀэ илъэкӀыкӀэ Тхьэм ищытхъу пӀомэ, мы Ӏофхэр зэхэзымышӀыкӀырэ цӀыфхэм ащыщэу зыгорэм уитхьэщытхъу сыдэущтэу «Амин»[*] фиӀон ылъэкӀына? КъапӀорэр гурыӀощтэп, арыба+? 17О дэгъоу Тхьэм щытхъу фэоӀо, ау адрэм ишӀуагъэ къакӀорэп.

18Тхьэм ы Псэ ЛъапӀэ илъэкӀыкӀэ сымышӀэрэ бзэкӀэ шъо пстэуми анахьи нахьыбэу сызэрэгущыӀэрэмкӀэ Тхьэм щытхъу фэсэшӀы. 19Ау чылыс зэӀукӀэм сыщыӀэу, сымышӀэрэ бзэкӀэ гущыӀэ мин къэсӀоным нахьи, цӀыфхэр згъэсэнхэм пае, сиакъылкӀэ гущэӀитф къэсӀоныр нахь къэсэштэ.

20Сшыхэр, шъуигупшысакӀэкӀэ сабыйхэм афэдэ шъумыхъу. Ау бзэджагъэмкӀэ сабыйхэм лажьэ зэрямыӀэм фэдэу, шъори шъухъу, шъуигупшысакӀэкӀи зыныбжь икъугъэ цӀыфхэм афэдэ шъухъу+. 21Зиусхьаным моущтэу къызэриӀорэр Тэурат хабзэм ит[*]: «ХымабзэхэмкӀи хымэхэм аӀупэхэмкӀи мы лъэпкъым сыдэгущыӀэщт, ау щытми къысэдэӀущтхэп».

22Арышъ, Тхьэм ы Псэ ЛъапӀэ илъэкӀыкӀэ цӀыф горэ ымышӀэрэ бзэхэмкӀэ гущыӀэмэ, ар нэшанэ зыфэхъухэрэр шӀошъхъуныгъэ зиӀэхэр арэп, шӀошъхъуныгъэ зимыӀэхэр ары нахь. Ау Тхьэм ежь игущыӀэхэр зыгу къырилъхьэрэ цӀыфым ахэр къызиӀохэкӀэ, ар нэшанэ зыфэхъухэрэр шӀошъхъуныгъэ зимыӀэхэр арэп, шӀошъхъуныгъэ зиӀэхэр ары нахь+. 23Чылыс зэӀукӀэм щыщ пстэури зэрэугъоигъэу, шъумышӀэрэ бзэхэмкӀи шъо зэкӀэ шъугущыӀэу, ащ фэдэ Ӏофхэр зымышӀэрэ цӀыф заулэ е шӀошъхъуныгъэ зимыӀэ цӀыф заулэ а зэӀукӀэм къыхахьэмэ, «шъо шъуакъылынчъ» аӀонба+? 24Ау шъо пстэуми Тхьэм ежь игущыӀэхэу шъугухэм къарилъхьэхэрэр къашъуӀохэ зыхъукӀэ, шӀошъхъуныгъэ зимыӀэ цӀыф горэ е ащ фэдэ Ӏофхэр зымышӀэрэ цӀыф горэ шъуизэӀукӀэ къыхахьэмэ, шъо зэкӀэми къашъуӀорэ гущыӀэхэм зэхырагъэшӀыкӀыщт зэрэпсэкӀодышӀэ цӀыфыр, ыгу илъыри агъэунэфыщт. 25Аущтэу а цӀыфым ыгу илъ шъэфхэр нафэ къэхъух. ЫбгъэгукӀэ чӀыгум зытыридзэнышъ, Тхьэр ыгъэлъэпӀэщт, «шъыпкъэмкӀэ Тхьэр шъуигъусэ» къыӀозэ.

Чылыс зэӀукӀэм екӀоу, зэгъэзэфагъэу Тхьэр ыгъэлъэпӀэн фае

26Сыд етӀанэ, сшыхэр? ШъузызэӀукӀэкӀэ, зым тхьэщытхъу орэд къерэӀу, адрэм Ӏоф горэ шъуерэгъашӀэ, нэмыкӀми Тхьэм къыфигъэнэфэгъэ Ӏоф горэ къерэӀуат, нэмыкӀри ымышӀэрэ бзэкӀэ орэгущыӀэ, нэмыкӀми ар зэрерэдзэкӀ. Мы Ӏоф пстэуми гурэ псэрэкӀэ нахь лъэкӀ шъуагъэгъотынэу орэхъу+. 27Ежьхэм амышӀэрэ бзэкӀэ цӀыф горэхэр къэгущыӀэхэ хъумэ, нэбгыритӀу е нэбгырищ, нахьыбэ орэмыхъу, зыр зым ыуж итэу орэгущыӀэ. НэмыкӀми ахэмэ къаӀорэр зэрерэдзэкӀ. 28Ау зэзыдзэкӀышъун цӀыф щымыӀэмэ, ымышӀэрэ бзэкӀэ къэгущыӀэрэм чылыс зэӀукӀэм зыщерэушъэф. ЫгукӀэ орэгущыӀ, Тхьэми дэрэгущыӀ.

29ЦӀыфхэу Тхьэм ежь игущыӀэхэр зыгу къырилъхьэхэу, ахэр къаӀонхэу лъэкӀ зэритхэрэм ащыщхэу нэбгыритӀу е нэбгырищ шъуизэӀукӀэ къыщэрэгущыӀ, къаӀохэрэри адрэхэм арэгъэунэфых+. 30ЗэӀукӀэм хэсхэм ащыщ горэм Ӏоф горэ Тхьэм къыфигъэнафэмэ, гущыӀэр зиягъэм зерэушъэф. 31Сыда пӀомэ, зэкӀэ шъо Тхьэм ежь игущыӀэхэу шъугухэм къарилъхьэхэрэр зыр зым ыуж итэу къэшъуӀонхэ шъулъэкӀыщт, адрэ цӀыфхэм зэкӀэми зыгорэ зэрагъэшӀэным паий, зэкӀэри гушхонхэм паий. 32ЦӀыфхэу Тхьэм ежь игущыӀэхэр зыгу къырилъхьэхэу, ахэр къаӀонхэу лъэкӀ зэритхэрэм аӀэ а лъэкӀыр илъ, 33сыда пӀомэ, Тхьэр гупсэфым и Тхь нахь, зэхэтхъогъэ Ӏофым и Тхьэп. Тхьэм ицӀыф лъапӀэхэм ячылыс зэӀукӀэ пстэуми яӀоф зытетыр ащ фэд.

34Бзылъфыгъэхэм чылыс зэӀукӀэм зыщарэушъэф. Ахэр къэгущыӀэн фитхэп, ау Тэурат хабзэм зэритым фэдэу, ялӀыхэм афэӀорышӀэнхэ фае+. 35Ӏоф горэ зэрагъэшӀэнэу фаехэмэ, яшъхьэгъусэмэ унэм щярэупчӀых; сыда пӀомэ, чылыс зэӀукӀэм хэсэу бзылъфыгъэр къэгущыӀэныр екӀурэп. 36Тхьэм игущыӀэхэр шъуадэжь къикӀыгъэха, сэӀо? Хьауми а гущыӀэхэр цӀыфхэу зынэсыгъэхэр шъо шъуизакъуа?

37ЦӀыф горэм ыгу Тхьэм ежь игущыӀэхэр къырилъхьэхэу, ахэр къыӀонхэу лъэкӀ иӀэу шӀошӀымэ, е Тхьэм ы Псэ ЛъапӀэ ыгу илъэу шӀошӀымэ, мы къышъуфэстхырэр Зиусхьаным зэриунашъор къыгурэрэӀу. 38Ар къызыгурымыӀорэ цӀыфым къыгурэрэмыӀу.

39Арышъ, сшыхэр, Тхьэм ежь игущыӀэхэр шъугухэм къарилъхьанхэшъ, ахэр къэшъуӀонхэу лъэкӀ къызэрэшъуитыщтым ыуж шъуит, амышӀэрэ бзэхэмкӀи цӀыфхэр къэшъумыгъэгущыӀэнхэм шъупымылъ+. 40Ау Ӏофхэр зэкӀэ екӀухэу, зэгъэзэфагъэхэу орэхъу+.

ЯПШӀЫКӀУТФЭНЭРЭШЪХЬ

Христос лӀагъэхэм къызэрахэтэджыкӀыжьыгъэм ехьылӀагъ

15^1КъэбарышӀоу къышъозгъэӀугъэр шъугу къэзгъэкӀыжьынэу сыфай. А къэбарышӀур шъуштагъэу, ащ игъогу шъуишъыпкъэу шъутет. 2А къэбарышӀумкӀи шъумыкӀодэу Тхьэм шъукъегъэнэжьы, шъозгъэшӀэгъэ Ӏофхэм пытэу шъуатетмэ. Армырмэ, хьаулыеу шӀошъхъуныгъэ шъуиӀэ хъугъэ+.

3Сыда пӀомэ, Ӏоф пстэуми анахьэу къэбарышӀоу Христос къысӀэкӀилъхьагъэр къышъуфэзгъэнагъ: Тхьэм игущыӀэ тхыгъэхэм атетэу, Христос типсэкӀодхэр ыпщыныжьынхэм пае, лӀагъэ+. 4Къэунэм чӀалъхьажьыгъ, ау ящэнэрэ мафэм Тхьэм лӀагъэхэм ар къахигъэтэджыкӀыжьыгъ, Тхьэм игущыӀэ тхыгъэхэм атетэу+. 5ЕтӀанэ Христос Кифэ[*] зыкъыригъэлъэгъугъ. Ащ ыуж игъогу рыкӀорэ нэбгырэ пшӀыкӀутӀумэ зыкъаригъэлъэгъугъ+. 6ЕтӀанэ шӀошъхъуныгъэ зиӀэ зэш шъитфым къехъумэ зыкъаригъэлъэгъугъ. Ахэмэ ащыщэу анахьыбэр джыри псэу, заули дунаим ехыжьыгъ. 7Ащ ыуж Якъуби[*] зыкъыригъэлъэгъугъ, етӀани апостол пстэуми зыкъаригъэлъэгъугъ+. 8ЗэкӀэми ауж сэ сабыйхэр къызэралъфырэ хабзэм фэмыдэу къалъфыгъэ сабыим фэдэм[*] зыкъысигъэлъэгъугъ+.

9Сыда пӀомэ, апостолхэм ащыщэу анахь цӀыкӀур сэры, апостол къысаӀонэуи сифэшъуашэп, сыда пӀомэ, Тхьэм ичылыс зэӀукӀэ щыщхэм къин язгъэщэчыщтыгъэшъ ары+. 10Ау Тхьэм ынэшӀу къызэрэсщифагъэм пае, джы сызытетым фэдэ сыхъугъ. ЫнэшӀу къызэрэсщифагъэр хьаулые хъугъэп. Адрэхэм зэкӀэми анахьи нахьыбэу сылэжьагъ, ау сэр-сэрэу сылэжьагъэп, Тхьэм ынэшӀу къысщифи, сигъэлэжьагъ нахь+. 11КъэбарышӀур цӀыфхэм языгъэӀурэр сэрми, адрэ апостолхэр арми, а зы къэбарышӀур ары дгъэӀурэр. А къэбарышӀумкӀэ шъори шӀошъхъуныгъэ шъуиӀэ хъугъэ.

ЛӀагъэхэм якъэтэджыжьын

12Тхьэм Христос лӀагъэхэм къызэрахигъэтэджыкӀыжьыгъэм икъэбар тэгъэӀуми, шъуащыщэу заулэм, «лӀагъэхэр къэтэджыжьыщтхэп» сыдэущтэу аӀон алъэкӀыра+? 13ЛӀагъэхэр къэмытэджыжьыщтхэмэ, ащыгъум Тхьэм Христоси лӀагъэхэм къахимыгъэтэджыкӀыжьыгъэу хъущтыгъэ. 14Ау Тхьэм Христос лӀагъэхэм къахимыгъэтэджыкӀыжьыгъэмэ, къэбарышӀоу шъодгъэӀурэм пкӀэ иӀэщтыгъэп, тишӀошъхъуныгъи пкӀэ иӀэщтыгъэп. 15Ащ нэмыкӀэуи, Тхьэм шыхьат нэпцӀ тыфэхъугъэу къычӀэкӀыщтыгъ, сыда пӀомэ, Тхьэм Христос лӀагъэхэм къызэрахигъэтэджыкӀыжьыгьэм шыхьат тыфэхъугъ, ау «Тхьэм лӀагъэхэр къыгъэтэджыжьыщтхэп» аӀо, ар цӀыфхэм зэраӀорэм тетэу шъыпкъэмэ, Тхьэм Христоси къымыгъэтэджыжьыгъэу хъущтыгъэ. 16Сыда пӀомэ, Тхьэм лӀагъэхэр къымыгъэтэджыжьыщтхэмэ, Христоси къымыгъэтэджыжьыгъэу хъущтыгъэ. 17Ау Тхьэм Христос лӀагъэхэм къахимыгъэтэджыкӀыжьыгъэмэ, шъуишӀошъхъуныгъэ хьаулые хъущтыгъ, шъуипсэкӀодхэри джыри шъутелъыщтыгъэх+. 18Ащыгъум цӀыфхэу ХристоскӀэ шӀошъхъуныгъэ зиӀэхэу лӀагъэхэр кӀодыгъэхэу къэнэщтыгъэх+. 19Мы дунаим ищыӀэныгъэ закъо пае Христос тыщыгугъымэ, цӀыф пстэуми анахьи нахь гъогу мыгъо теуцуагъэхэр тэры.

20Ау Ӏофыр зытетымкӀэ, Тхьэм Христос лӀагъэхэм къахигъэтэджыкӀыжьыгъ, Тхьэм адрэ лӀагъэхэр къызэригъэтэджыжьыщтхэмкӀэ Христос шэсы[*] къытфэхъуным пае+. 21Сыда пӀомэ, лӀэныгъэр къызпкъырыкӀыгъэр зы цӀыф, ащ фэдэуи лӀагъэхэм якъэтэджыжьын къызпкъырыкӀырэри зы цӀыф+. 22ЦӀыф пстэури Адэм къызэрэтекӀыгъэхэм пае, зэрэлӀэхэрэм фэдэу, Христос зыгу илъ цӀыф пстэури Тхьэм къыгъэпсэужьыщт. 23Ау а Ӏофхэр къызэкӀэлъыкӀощтых хэти чэзыу иӀэу: апэу лӀагъэхэм къахэтэджыкӀыжьыгъэр Христос ары. ЕтӀанэ ащ дунаим къызигъэзэжькӀэ, ицӀыфхэр къэтэджыжьыщтых+. 24Ащ ыуж дунаим икӀэух къэсыщт. Ар къызыскӀэ, Христос Ӏэшъхьэтет пстэури, тетыгъо зиӀэ пстэури, лъэкӀ зиӀэ пстэури зегъэкӀод ужым, ащ Тхьэу Ты лъапӀэм тетыгъошхор ритыщт+. 25Сыда пӀомэ, Христос тетыгъор иӀэн фае, Тхьэм Христос ипыйхэр зэкӀэ Христос ылъэгу чӀэгъ чӀигъэуцофэ нэс+. 26Ыужырэ пыеу Тхьэм ыгъэкӀодыжьыщтыр лӀэныгъэр ары; 27сыда пӀомэ, Тхьэм игущыӀэ тхыгъэхэм зэрарытым фэдэу[*], «Тхьэм зэкӀэри Христос ылъэгу чӀэгъ чӀигъэуцуагъ». Тхьэм зэкӀэри Христос итетыгъо ыӀэчӀэгъ чӀигъэуцуагъэу ыӀозэ, Тхьэм игущыӀэ тхыгъэхэм арытышъ, зэкӀэри Христос итетыгъо ыӀэчӀэгъ чӀэзгъэуцогъэ Тхьэр зэрямыгъусэр нафэ+. 28Тхьэм ы Къоу Христос итетыгъо ыӀэчӀэгъ зэкӀэри зычӀигъэуцокӀэ, Тхьэу ыӀэчӀэгъ зэкӀэри чӀэзгъэуцуагъэм ыӀэчӀэгъ ы Къуи чӀэуцожьыщт. Аущтэу Тхьэр зэкӀэ цӀыфхэм адэжькӀэ зэкӀэу мэхъу+.

29Тхьэм лӀагъэхэр къымыгъэтэджыжьыщтхэмэ, лӀагъэхэм ачӀыпӀэкӀэ зязгъэумэхъыхэрэм[*] сыда агу хэлъыр? Тхьэм лӀагъэхэр къымыгъэтэджыжьыщтхэмэ, лӀагъэхэм ачӀыпӀэкӀэ сыд пае зарагъэумэхъыра? 30Тэри сыхьат къэс щынагъом сыд пае зыхэдгъафэра+? 31Сшыхэр, Христос Исусэу ти Зиусхьан шъугухэм зэрарылъымкӀэ сызэрэпагэрэр зэрэшъыпкъэм фэдэу, мафэ къэси лӀэныгъэм сызэрэпэӀутри шъыпкъэ+. 32ЦӀыфхэм ягупшысакӀэ тетэу сегупшысэщтыгъэмэ, Ефес къалэм сыщыӀэу, цӀыфхэу хьэкӀэ-къуакӀэхэм афэдэхэм сызябэным, сыда ишӀуагъэу къэкӀуагъэр? Тхьэм лӀагъэхэр къымыгъэтэджыжьыщтхэмэ, «Тыжъугъашх, тешъугъашъу, сыда пӀомэ, неущ тылӀэщт».[*]

33Арышъ, цӀыфхэм зяшъумыгъэгъапцӀ: ныбджэгъу дэихэм шэнышӀу зиӀэр агъэкӀоды. 34Шъукъэущыжь, акъыл зэжъугъэгъот. ПсэкӀодшӀэным ыуж шъуикӀ; сыда пӀомэ, Тхьэр зымышӀэрэ заулэ къышъухэт. ШъузгъэукӀытэжьынэу ар къэсэӀо+.

ЛӀагъэхэм къахэтэджыкӀыжьыгъэ цӀыфхэм апкъ

35Ау зыгорэм къыӀонкӀи мэхъу: «ЛӀагъэхэр сыдэущтэу къэтэджыжьыщтха? Апкъыхэр сыд фэдэщтха?» 36О гурыӀоныгъэ зимыӀэ цӀыф! ЧӀым хаплъхьэрэр мылӀэмэ, къэпсэужьышъущтэп+. 37Зыгорэ чӀым зыхаплъхьэкӀэ, къыхэкӀыщтым ыпкъ арэп хаплъхьэрэр, чылэпхъэ къодый нахь, коцым ичылапхъи е нэмыкӀым ичылапхъи. 38Тхьэр зэрэфаем тетэу пкъы къыреты, сыдрэ чылэпхъэ лъэпкъми ежь иунаеу пкъы къыреты. 39Пкъыхэр зэкӀэ зэфэдэхэп. ЦӀыфым ыпкъ зы, хьэкӀэ-къуакӀэхэм апкъи шъхьафы, бзыухэми апкъ нэмыкӀ, пцэжъыехэри ары. 40Ошъогум ит пкъыхэри щыӀэх. ЧӀылъэм тет пкъыхэри щыӀэх. Ошъогум ит пкъыхэм ящытхъу зы, чӀылъэм тет пкъыхэм ящытхъу шъхьафы. 41Тыгъэм ежь ищытхъу иӀ, мазэми нэмыкӀ щытхъу иӀ, жъуагъохэри ары. ЯщытхъукӀэ жъуагъохэри зэтекӀых.

42ЛӀагъэхэм якъэтэджыжьын иӀоф джары зыфэдэщтыр. Чылапхъэу чӀым халъхьэрэм фэдэу, пкъэу чӀалъхьэрэр кӀодыщт, ау пкъэу къэтэджыжьыщтыр мыкӀодэу къэнэжьыщт+. 43Уасэ имыӀэу чӀым чӀалъхьэ, ау щытхъушхо иӀэу къэтэджыжьыщт. ЛъэкӀ имыӀэу чӀалъхьэ, ау лъэкӀышхо иӀэу къэтэджыжьыщт. 44ЧӀалъхьэрэр лымрэ къупшъхьэмрэ къахэкӀыгъэ пкъыр ары, ау къэтэджыжьыщтыр Тхьэм ы Псэ ЛъапӀэ цӀыфым пкъэу къыритыщтыр ары. Лымрэ къупшъхьэмрэ къахэкӀыгъэ пкъы щыӀэмэ, пкъэу Тхьэм ы Псэ ЛъапӀэ цӀыфым къыритырэри щыӀ. 45Моущтэу Тхьэм игущыӀэ тхыгъэхэм арыт[*]: «Апэрэ цӀыфэу Адэм псэ зыхэлъ цӀыф хъугъэ», ау аужыпкъэрэ Адэмыр[*] мыкӀодыжьын щыӀэныгъэ къытэзытырэ псэр ары+. 46Апэу къакӀорэр Тхьэм ы Псэ ЛъапӀэ цӀыфым къыритырэ пкъыр арэп, лымрэ къупшъхьэмрэ къахэкӀыгъэ пкъыр ары нахь. ЫужкӀэ Тхьэм ы Псэ ЛъапӀэ цӀыфым къыритырэ пкъыр къэкӀощт. 47Апэрэ цӀыфыр мы дунаим щыщыгъ, Тхьэм ар етӀагъом къыхигъэхъукӀыгъ. ЯтӀонэрэ цӀыфыр уашъом щыщ, Зиусхьаныр ары+. 48Мы дунаим тет цӀыфхэр Тхьэм етӀагъом къыхигъэхъукӀыгъэ цӀыфым фэдэх. Ащ фэдэу, уашъом щыпсэурэ цӀыфхэри уашъом щыщым фэдэщтых. 49Тхьэм етӀагъом къыхигъэхъукӀыгъэ цӀыфым тызэрэфэдэу, уашъом щыщми тыфэдэщт+.

50Ау, сшыхэр, мыр шъосэӀо: лымрэ лъымрэ къахэкӀыгъэ цӀыфым Тхьэм и ТетыгъошхокӀэ Ӏахь къылъыӀэсышъущтэп. Ащ фэдэу кӀодын фаем мыкӀодыжьын щыӀэныгъэ ӀахьышӀоу къылъыӀэсыщтэп. 51ШъукъэдаӀу, шъэф горэ шъосэӀо: тэ зэкӀэми тылӀэщтэп[*], ау+
52ошӀэ-дэмышӀэу, нэгъэупӀэпӀэгъум дунаим икӀэух дэжь бжъэмыешхом ымакъэ къызыӀукӀэ, Тхьэм тэ зэкӀэ тызэблихъущт. Сыда пӀомэ, бжъэмыешхом ымакъэ къэӀущт, лӀагъэхэри мыкӀодыжьынэу къэтэджыжьыщтых, Тхьэми тызэблихъущт+. 53Сыда пӀомэ, кӀодыжьыщт пкъым мыкӀодыным ишъуашэ зыщилъэн фае, лӀэжьыщт пкъыми мыкӀодыжьын щыӀэныгъэм ишъуашэ зыщилъэн фае+. 54ЕтӀанэ кӀодыжьыщт пкъым мыкӀодыным ишъуашэ зызщилъэрэ ужым, пкъыми мыкӀодыжьын щыӀэныгъэм ишъуашэ зызщилъэрэ ужыми, Тхьэм мы игущыӀэ тхыгъэхэр[*] къэшъыпкъэжьыщтых:

«Тхьэм текӀоныгъэр къыхьи, лӀэныгъэр ыгъэкӀодыгъ».

55«О лӀэныгъ, уищэ ыкӀуачӀэ тыдэ щыӀа? О джэхьнэм, уитекӀоныгъэ тыдэ щыӀа?»[*]+

56ЛӀэныгъэм ищэ псэкӀодыр ары, унашъохэмкӀи псэкӀодым тетыгъо къытфыриӀ[*]+. 57Ау Тхьэм щытхъушхор ий. Ащ ти Зиусхьан Исус Христос текӀоныгъэр къытитынэу ышӀыгъ+.

58Арышъ, сшы лъапӀэхэр, зыми Тхьэм игъогу шъутыригъэкӀынэу амал ешъумыгъэгъот, шъузытет шъыпкъагъэм шъутет. Шъузышъхьамысыжьэу Зиусхьаным иӀоф ыуж шъуит зэпыт, сыда пӀомэ, Зиусхьаным Ӏофэу фашъушӀэрэр хьаулые зэрэмыхъущтыр шъошӀэшъ ары.

ЯПШӀЫКӀУХЭНЭРЭШЪХЬ

Коринф цӀыфхэм зэхалъхьэрэ ахъщэр

16^1Тхьэм ицӀыф лъапӀэхэм апае зэхалъхьэрэ ахъщэм ехьылӀагъэу мыр шъосэӀо. Галатие хэкум[*] щыӀэ чылыс зэӀукӀэхэм ашӀэнэу зэрясӀуагъэм фэдэу, шъори шъушӀэ:+
2Хэти къыгъэхъагъэм фэшъуашэу Ӏахь горэ тхьэмафэм иапэрэ мафэ къэс зэӀуерэгъакӀи, ерэгъэтӀылъ. Сэ сыкъызыкӀокӀэ, зэхэшъулъхьаным пае, аущтэу шъушӀэ+. 3СыкъызыкӀокӀэ, къошхэу хэшъухыгъэхэм тхылъ ястынышъ, шъуитын зыдязгъахьынышъ, Ерусалим згъэкӀощтых+. 4Сэри сыкӀомэ хъунэу тлъытэмэ, ахэр къыздэкӀощтых.

Паул игухэлъхэр

5Македоние хэкум[*] сызызэпырыкӀыкӀэ, шъуадэжь сыкъэкӀощт; сыда пӀомэ, Македоние хэкум сыпхырыкӀын сыгу хэлъ+. 6Шъуадэжь тӀэкӀурэ сыкъэнэнкӀи е кӀымафэр щызгъэкӀонкӀи мэхъу. Аущтэу тыдэ сыкӀощтми, сигъогухэмкӀэ ӀэпыӀэгъу шъукъысфэхъун. 7Мызэгъогум гузэжъогъукӀэ шъуслъэгъоу шъуикъалэ сыблэкӀынэу сыфаеп, ау Зиусхьаным ыӀомэ, шъуадэжь тӀэкӀурэ сыкъэнэн сыгу хэлъ. 8Пэнтэкост[*] зыцӀэ мэфэкӀ мэфэшхом нэс Ефес къалэм сыкъыдэнэщт,+
9сыда пӀомэ, къэлэпчъэшхоу, къэлэпчъэ шъуамбгъоу Тхьэм къысфызэӀуихыгъ, къыспэуцухэрэри бэ.

10Тимофей[*] къызыкӀокӀэ, щынагъо имыӀэу шъуадэжь зэрэщыӀэным шъупылъ. Сэщ фэдэу ащи Зиусхьаным иӀоф егъэцакӀэ+. 11Зыми пхъэтэпымыхь ерэмышӀ. Разэу садэжь къэкӀонэу игъогукӀэ ӀэпыӀэгъу шъуфэхъу. Сшыхэр сигъусэхэу ащ сыпэплъэ.

12Тшы Аполлос ехьылӀагъэу мыр шъосэӀо. Тшыхэм ягъусэу шъуадэжь къэкӀонэу инэу селъэӀугъ. Ау джы кӀонэу фэегъахэп. Игъо зыщифэрэм, къэкӀощт+.

Аужырэ шӀуфэс гущыӀэхэр

13Шъумычъыеу шъусакъ, шӀошъхъуныгъэм игъогу шъутемыкӀ, лӀыгъи пытагъи зыхэжъугъэлъ+. 14ШъушӀэрэр зэкӀэ шӀу шъулъэгъоу шъушӀэ+.

15Сшыхэр, Ӏоф горэмкӀэ сышъолъэӀу. ЗэрэшъушӀэрэм фэдэу, Ахаие хэкум[*] ис цӀыфхэм ащыщэу Стефан иунагъу ары апэу шӀошъхъуныгъэ зиӀэ хъугъэр. Тхьэм ицӀыф лъапӀэхэм адэӀэпыӀэнхэм иӀоф зыратыгъ+. 16СышъолъэӀу, ащ фэдэ цӀыфхэм, хэт ахэмэ адэлажьэми, адэулэуми, шъуафэӀорышӀ+. 17Стефан, Фортунат, Ахаик садэжь къызэкӀохэм, сыгушӀуагъ. Шъо мыщ шъузэрэщымыӀэм пае, шъучӀыпӀэ аубытыгъ. 18Ахэмэ сэ сыгуи шъо шъугухэри агъэпсэфыжьыгъэх. Ащ фэдэ цӀыфмэ лъытэныгъэ афэшъушӀ.

19Асие хэкум[*] щыӀэ чылыс зэӀукӀэхэм шӀуфэс къышъуахыжьы. Зиусхьаныр шъо шъугухэми ахэмэ агухэми зэрарылъым пае, Акилэрэ Прискиллэрэ[*] гуфэбагъэ зыхэлъ шӀуфэс къышъуахыжьы. Ахэмэ яунэ щашӀырэ чылыс зэӀукӀэм щыщхэми шӀуфэс къышъуахыжьы+. 20Тшы пстэуми шӀуфэс къышъуахыжьы. ГукъэбзагъэкӀэ ӀаплӀ зэшъущэкӀи, шӀуфэс зэшъухыжь+.

21Сэ Паул сӀэкӀэ сишӀуфэс мыщ дэжьым къэсэтхы+.

22Зыгорэм Зиусхьаныр шӀу ымылъэгъумэ, Тхьэм ынае ащ къыщерэф. Мараната! [*]+

23Ти Зиусхьан Исус ынэшӀу къышъущерэф. 24Христос Исус шъугухэм зэрарылъым пае, шъо зэкӀэми шӀу шъусэлъэгъу. Амин.

* 1:1 Сосфен – Лука итхылъэу Апостол. 18:17 зигугъу къыщишӀыгъэ лӀыр арыщтын.

* 1:12 Аполлос – чыристан тхьэматэу къэбарышӀур Коринф къалэм щызгъэӀугъэр ары. Еплъ Апостол. 18:24-19:1.

* 1:12 Кифэ – КифэкӀэ заджэхэрэ Петрэу Исус игъогу рыкӀорэ нэбгырэ пшӀыкӀутӀум ащыщыгъэр ары.

* 1:14 Крисп – чыристан хъугъэ джуртэу Коринф къалэм дэсыгъ. Еплъ Апостол. 18:8.

* 1:14 Гай – Паул Коринф къалэм зыщэӀэм, ибысымыгъэр арын фае. Еплъ Рим. 16:23.

* 1:16 Стефан – еплъ 1 Кор. 16:15-16.

* 1:19 Тхьэм игущыӀэ тхыгъэхэм арыт – еплъ Пегъымбар Ешайа тхылъэу ытхыгъэм 29:14.

* 1:31 Тхьэм игущыӀэ тхыгъэхэм зэрарытым фэдэу – еплъ Пегъымбар Иеремие тхылъэу ытхыгъэм 9:24.

* 2:6 мы лъэхъаным тетыгъо зиӀэхэр – джынэ кӀочӀэ бзаджэхэу ежьхэм ядэӀурэ цӀыфхэмкӀэ дунаим тетыгъо фызиӀэхэр ары. Еплъ Ефес 6:12; Кол. 1:16.

* 2:8 щытхъушхо зиӀэ Зиусхьаныр – Христосэу Тхьэм ишэни илъэкӀышхуи къэзгъэлъагъорэр ары.

* 2:9 Тхьэм игущыӀэ тхыгъэхэм зэрарытым фэдэу – еплъ Пегъымбар Ешайа тхылъэу ытхыгъэм 64:4.

* 2:16 Еплъ Пегъымбар Ешайа тхылъэу ытхыгъэм 40:13.

* 3:19 Тхьэм игущыӀэ тхыгъэхэм зэрарытым фэдэу – еплъ Аюбэ икъэбар зэрыт тхылъым 5:13.

* 3:20 Тхьэм игущыӀэ тхыгъэхэм арыт – яплъ Орэд ЛъапӀэхэм 93:11.

* 4:17 Тимофей – Паул дэлажьэу, игъогогъухэм ащыщыгъ. Еплъ Апостол. 19:22; Фил. 2:19-22.

* 5:7 тэджэпсыжъыр – Паул тэджэпсыжъым фигъадэрэр псэкӀодыр ары. Зызыубгъоу, адрэ цӀыфхэм узым фэдэу зэпахырэр ары.

* 5:7 ӀутӀыжъ зыцӀэ мэфэкӀ мэфэшхохэр – а мэфэкӀ мэфэшхохэр джуртхэм зыкӀагъэмэфэкӀырэр пщылӀыныгъэм къыхищыжьхэзэ, Тхьэм ахэр Мысырым къызэрэригъэкӀыжьыгъагъэхэр ары. А мэфэкӀ мэфэшхохэм тэджэпс зыхэлъ хьалыгъур чӀадзыжьы, мэфэшхохэм адэжьи тэджэпс тхьацум халъхьэрэп.

* 5:13 цӀыф бзаджэр зыхэжъугъэкӀ – еплъ Пегъымбар Мусэ ятфэнэрэ тхылъэу ытхыгъэм 17:7.

* 6:16 Тхьэм игущыӀэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм (УблапӀэм) 2:24.

* 7:1 лӀым шъуз къымыщэныр шӀу – зытырахыгъэ алыджыбзэмкӀэ: лӀыр бзылъфыгъэм бгъодэмыхьаныр шӀу.

* 7:10 унашъо афэзышӀырэр Зиусхьаныр ары – еплъ Марк 10:2-12.

* 7:18 сунэт ашӀыгъэр – джуртыр ары.

* 7:18 сунэт амышӀыгъэр – мыджуртыр ары.

* 8:1 Къурмэныпхъэу тхьэ нэпцӀхэм афашӀыгъэм ыл – бэдзэрхэм ащащэщтыгъэ лым щыщыбэр тхьэ нэпцӀхэм къурмэн афашӀыгъэгъэ лы. Ащ фэдэ лы ашхымэ, тхьэ нэпцӀ фэлэжьэнымкӀэ мысэ хъунхэу чыристан горэхэр щыщынэщтыгъэх.

* 9:5 Зиусхьаным ышхэр – еплъ Марк 6:3.

* 9:6 Бар-Наббэ – чылыс зэӀукӀэм итхьэмэтэшхохэм ащыщыгъ. Паул иӀоф зишӀэгъэ апэрэ илъэсхэм Бар-Наббэ ащ игъогогъугъ. Еплъ Апостол. 4:36; 13:1-15:39; Гал. 2:1.

* 9:9 пегъымбар Мусэ и Тэурат хабзэ ит – еплъ Пегъымбар Мусэ ятфэнэрэ тхылъэу ытхыгъэм 25:4.

* 9:14 Зиусхьаным унашъо ышӀыгъ – еплъ Маттэ 10:10; Лука 10:7.

* 10:1 ошъуапщэр – еплъ Пегъымбар Мусэ ятӀонэрэ тхылъэу ытхыгъэм 13:21,22.

* 10:1 хым – еплъ Пегъымбар Мусэ ятӀонэрэ тхылъэу ытхыгъэм 14:19-29.

* 10:3 Тхьэм дэжь къикӀыгъэ гъомылэр – еплъ Пегъымбар Мусэ ятӀонэрэ тхылъэу ытхыгъэм 16:31-35.

* 10:4 Тхьэм къаритыщтыгъэ псым – еплъ Пегъымбар Мусэ ятӀонэрэ тхылъэу ытхыгъэм 17:3-6, яплӀэнэрэ тхылъэу ытхыгъэм 20:7-11.

* 10:7 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ ятӀонэрэ тхылъэу ытхыгъэм 32:6.

* 10:8 зинэ – еплъ Пегъымбар Мусэ яплӀэнэрэ тхылъэу ытхыгъэм 25:1-9.

* 10:9 блэхэм аукӀыгъэх – еплъ Пегъымбар Мусэ яплӀэнэрэ тхылъэу ытхыгъэм 21:5-6.

* 10:10 мэлэӀичым ыгъэкӀодыгъэх – еплъ Пегъымбар Мусэ яплӀэнэрэ тхылъэу ытхыгъэм 16:41-49.

* 10:26 Зиусхьаным ий – яплъ Орэд ЛъапӀэхэм 23:1.

* 11:4 ышъхьэ егъэпыутыжьы – Христосрэ ежь ышъхьэрэ егъэпыутыжьы.

* 11:5 ышъхьэ упсыгъэм фэд – бзылъфыгъэ хэтакӀохэм ашъхьац паупкӀынэу хабзэу яӀагъ.

* 11:10 мэлэӀичхэм апае – е мэлэӀичышӀухэу чылыс зэӀукӀэм щыщхэр екӀоу, зэгъэзэфагъэу Тхьэм зэрелъэӀунхэм анаӀэ тырагъэтынхэу зипшъэрылъхэр ары, е мэлэӀич бзаджэхэу бзылъфыгъэхэм акӀэхъопсхэрэр ары.

* 13:12 гъунджэ – пасэм гъунджэхэр агъэлыдыгъэ къэлаим зэрэхашӀыкӀыщтыгъэм пае, къарыщырэ пкъыгъохэр икъоу зэхэпшӀыкӀыщтыгъэп.

* 14:16 Амин – джуртыбзэм щыщ гущыӀэу «Аущтэу орэхъу» къызэрыкӀырэр ары.

* 14:21 Тэурат хабзэм ит – еплъ Пегъымбар Ешайа тхылъэу ытхыгъэм 28:11-12.

* 15:5 Кифэ – еплъ 1:12.

* 15:7 Якъубэ – Зиусхьанэу Исус ышэу Ерусалим щыӀэ чылыс зэӀукӀэм итхьэматэхэм ащыщыгъэр ары. Еплъ Апостол. 12:17; Гал. 1:19.

* 15:8 къалъфыгъэ сабыим фэдэм – Паул Исус игъогу техьаныр сабый къалъфыным фегъадэ.

* 15:20 шэсы – зыгорэм ыуасэ щыщ ыпэкӀэ бгъэтӀылъырэр ары. ГущыӀэм пае, унэ горэ къэпщэфынэу уфаемэ, ыуасэ щыщэу ыпэкӀэ бгъэтӀылъырэ ахъщэр ары. А бгъэтӀылъырэм къегъэшъыпкъэ къанэрэ уасэр зэряптыщтыр.

* 15:27 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 8:7.

* 15:29 лӀагъэхэм ачӀыпӀэкӀэ зязгъэумэхъыхэрэр – яунагъо щыщхэу лӀагъэхэр е яныбджэгъухэу лӀагъэхэр къагъэтэджыжьхэ ашӀошӀэу, цӀыф горэхэм а лӀагъэхэм ачӀыпӀэкӀэ зарагъэумэхъыгъ.

* 15:32 …неущ тылӀэщт – еплъ Пегъымбар Ешайа тхылъэу ытхыгъэм 22:13.

* 15:45 Тхьэм игущыӀэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм (УблапӀэм) 2:7.

* 15:45 ыужыпкъэрэ Адэмыр – Исус Христос ары.

* 15:51 Тэ зэкӀэ тылӀэщтэп – тэ шӀошъхъуныгъэ зиӀэхэр Исус дунаим къэкӀожьыным ыпэкӀэ зэкӀэми тылӀэщтэп.

* 15:54 Тхьэм мы игущыӀэ тхыгъэхэр – еплъ Пегъымбар Ешайа тхылъэу ытхыгъэм 25:8.

* 15:55 …уитекӀоныгъэ тыдэ щыӀа – еплъ Пегъымбар Хьошеа тхылъэу ытхыгъэм 13:14.

* 15:56 псэкӀодым тетыгъо къытфыриӀ – унашъохэм тызэрямыдэӀугъэм пае, псэкӀодым тетыгъо къытфыриӀэ хъугъэ.

* 16:1 Галатие хэкур – Рим къэралыгъошхом щыщ хэкугъ. А хэкур джырэ Тыркуем итыгъэ къокӀыпӀэ лъэныкъом итыгъ.

* 16:5 Македоние хэкур – Рим къэралыгъошхом щыщ хэкугъ. А хэкур джырэ Грецием итемыр Ӏахьыгъ.

* 16:8 Пэнтэкост – еплъ Апостол. 2:1.

* 16:10 Тимофей – еплъ 4:17.

* 16:15 Ахаие хэкур – Рим къэралыгъошхом щыщ хэкугъ. Ар джырэ Грецием икъыблэ Ӏахьыгъ.

* 16:19 Асие хэкур – Рим къэралыгъошхом щыщ хэкугъ. Ар джырэ Тыркуем итыгъэ къохьэпӀэ лъэныкъом итыгъ. Икъэлэшхуагъэр Ефес ары.

* 16:19 Акилэрэ Прискиллэрэ – чыристан зэлӀ-зэшъузэу, Паул иныбджэгъушхохэу, зэгъогогъугъэх. Еплъ Апостол. 18:1-19.

* 16:22 Мараната – ащ къикӀырэр «Зиусхьаныр шӀэхэу къэрэкӀожь».

+ 1:2 Апостол. 18:1-17, Рим. 1:7

+ 1:5 2 Кор. 8:7, 2 Кор. 9:11

+ 1:7 Лука 17:30, 1 Фесс. 3:13, 1 Фесс. 4:16-18, Фил. 3:20

+ 1:8 Фил. 1:6

+ 1:9 Иуан 17:21, 1 Иуан 1:3, 1 Фесс. 5:24, 2 Фесс. 3:3, Евр. 10:23

+ 1:10 1 Кор. 11:18

+ 1:11 1 Кор. 3:3

+ 1:12 Апостол. 18:24, Апостол. 19:1, 1 Кор. 3:4-5, 1 Кор. 4:6, 1 Кор. 6:12, Тит 3:13, Иуан 1:42

+ 1:13 Ефес 4:4-5
+ 1:14 Апостол. 18:8, Рим. 16:23
+ 1:16 1 Кор. 16:15
+ 1:17 2 Кор. 10:10
+ 1:18 1 Кор. 2:1, 2 Кор. 2:15, Рим. 1:16

+ 1:20 Ушъый гъэсэпэтхыдэхэр 21:30, Рим. 1:22, 1 Кор. 3:19

+ 1:22 Маттэ 12:38, Марк 8:11, Иуан 2:18, Иуан 4:48, Иуан 6:30

+ 1:23 Гал. 5:11
+ 1:24 1 Кор. 2:7, Кол. 2:3
+ 1:28 Якъуб 2:5
+ 1:29 Рим. 3:27, Ефес 2:9
+ 1:30 Ефес 1:7, Фил. 3:9
+ 1:31 2 Кор. 10:17
+ 2:1 1 Кор. 1:18, 2 Кор. 2:15
+ 2:2 Гал. 6:14
+ 2:3 2 Кор. 11:30, 2 Кор. 12:5, Гал. 4:13
+ 2:4 1 Кор. 4:20
+ 2:5 2 Кор. 4:7, 2 Кор. 6:7
+ 2:6 Фил. 3:15
+ 2:7 Кол. 2:3
+ 2:8 Иуан 7:48, Апостол. 13:27
+ 2:10 Маттэ 16:17, 1 Иуан 2:20
+ 2:11 Ушъый гъэсэпэтхыдэхэр 20:27
+ 2:12 Рим. 8:15
+ 2:13 2 Кор. 1:12, Иуан 6:45
+ 2:14 Иуан 14:17, Рим. 8:7
+ 2:16 Рим. 11:34
+ 3:2 1 Пет. 2:2, Евр. 5:13
+ 3:3 1 Кор. 1:10-11, Гал. 5:19-20

+ 3:5 Апостол. 18:24, Апостол. 19:1, 1 Кор. 1:12, 1 Кор. 4:6, 1 Кор. 16:12, Ефес 3:7, Кол. 1:25

+ 3:6 Апостол. 18:4-11, Апостол. 18:27-28, Иуан 4:36-38

+ 3:7 Гал. 6:3
+ 3:8 Маттэ 16:27, 2 Иуан 1:8
+ 3:9 2 Кор. 6:1, Ефес 2:20-22
+ 3:10 Рим. 15:20
+ 3:11 Ефес 2:20, Кол. 2:7, Ӏоф. 21:14
+ 3:13 1 Кор. 1:7, 1 Кор. 4:5, 1 Пет. 1:7
+ 3:16 Рим. 8:9, 1 Кор. 6:19, 2 Кор. 6:16
+ 3:17 Ефес 2:21

+ 3:19 Ушъый гъэсэпэтхыдэхэр 21:30, 1 Кор. 1:20,

+ 3:20 Орэд ЛъапӀэхэр 93:10-11
+ 3:23 2 Кор. 10:7, Гал. 3:29
+ 4:4 Апостол. 23:1,

+ 4:5 Маттэ 7:1, Рим. 2:1, ДжакӀо 12:14, Дан 2:22, 2 Кор. 10:18

+ 4:6 Апостол. 18:24, Апостол. 19:1, 1 Кор. 1:12, 1 Кор. 3:5

+ 4:7 Иуан 3:27
+ 4:8 Ӏоф. 3:17
+ 4:9 Рим. 8:36
+ 4:10 2 Кор. 11:19, 2 Кор. 13:9
+ 4:11 2 Кор. 11:27, Фил. 4:12

+ 4:12 Апостол. 18:3, Маттэ 5:44, 1 Пет. 3:9, Рим. 12:14

+ 4:14 2 Кор. 6:13
+ 4:15 Филимон 1:10
+ 4:16 1 Кор. 11:1, 1 Фесс. 3:7, 2 Фесс. 3:7

+ 4:17 Апостол. 16:1, 1 Кор. 16:10, 1 Тим. 1:2

+ 4:19 1 Кор. 11:34, 1 Кор. 16:5, 2 Кор. 1:15-16

+ 4:20 1 Кор. 2:4

+ 4:21 2 Кор. 10:2, 2 Кор. 13:2

+ 5:1 2 Кор. 12:21, Хэбзэ тхыжьыгъэр 22:30, Хэбзэ тхыжьыгъэр 27:20,

+ 5:3 Кол. 2:5

+ 5:5 2 Кор. 2:6, 1 Тим. 1:20, Ушъый гъэсэпэтхыдэхэр 23:14

+ 5:6 Маттэ 13:33, Лука 13:21, Гал. 5:9

+ 5:7 МысырикӀыжь 12:15, Хэбзэ тхыжьыгъэр 16:3

+ 5:8 Марк 8:15, Лука 12:1
+ 5:9 Ефес 5:11, 2 Фесс. 3:14
+ 5:11 2 Фесс. 3:6
+ 5:12 Марк 4:11, Хэбзэ тхыжьыгъэр 17:7
+ 6:1 Маттэ 18:17
+ 6:2 Маттэ 19:28
+ 6:5 1 Кор. 15:34
+ 6:7 Маттэ 5:39-40

+ 6:9 Гал. 5:21, Ефес 5:5, МысырикӀыжь 20:14, Евр. 13:4

+ 6:10 Марк 7:21-23, Гал. 5:19-21

+ 6:11 Ефес 2:2, Иуан 13:8, Ефес 5:26, Тит 3:5, Евр. 10:22

+ 6:12 1 Кор. 10:23
+ 6:15 Ефес 5:30
+ 6:16 УблапӀэ 2:24, Марк 10:7-8, Ефес 5:31
+ 6:17 Ефес 4:4
+ 6:18 Гал. 5:19, Ефес 5:3, 1 Фесс. 4:3
+ 6:19 Рим. 14:7
+ 6:20 2 Пет. 2:1, 1 Кор. 7:23
+ 7:3 МысырикӀыжь 21:10

+ 7:5 МысырикӀыжь 19:15, Маттэ 4:3, 1 Фесс. 3:5

+ 7:6 2 Кор. 8:8

+ 7:7 Маттэ 19:11-12, 1 Кор. 12:4, 1 Пет. 4:10

+ 7:9 1 Тим. 5:14
+ 7:10 Марк 10:9
+ 7:11 Марк 10:11
+ 7:16 1 Пет. 3:1
+ 7:18 Апостол. 15:1-2, Гал. 5:2

+ 7:19 Рим. 2:28-29, Гал. 3:28, Гал. 5:6, Кол. 3:11

+ 7:22 Иуан 8:32, Якъуб 2:12, 1 Пет. 2:16, Рим. 6:18, 2 Кор. 3:17, Гал. 5:1, Филимон 1:16, Рим. 6:22

+ 7:23 1 Кор. 6:20,
+ 7:25 2 Кор. 8:10-11
+ 7:30 2 Кор. 6:10
+ 7:31 1 Пет. 4:7, 1 Иуан 2:17
+ 7:32 Маттэ 6:25, Лука 10:41
+ 7:38 Евр. 13:4
+ 7:39 Рим. 7:2

+ 8:1 Апостол. 15:20, Апостол. 15:29, 1 Кор. 13:4-13

+ 8:2 Гал. 6:3

+ 8:3 Гал. 4:9

+ 8:4 Хэбзэ тхыжьыгъэр 4:35, Хэбзэ тхыжьыгъэр 6:4-5, 1СА 12:21,

+ 8:6 Ефес 4:6, Иуан 1:3, Рим. 11:36, Кол. 1:16, Евр. 1:2

+ 8:7 1 Кор. 10:28-29

+ 8:8 Марк 7:19, Апостол. 10:12-15, Рим. 14:14

+ 8:10 Рим. 14:1, Апостол. 15:29, 1 Кор. 10:19, Ӏоф. 2:14

+ 8:11 Рим. 14:15

+ 8:13 Рим. 14:21

+ 9:1 1 Фесс. 2:6-7, Филимон 1:8, Апостол. 9:3-6

+ 9:4 2 Фесс. 3:8-9

+ 9:5 Марк 6:3, Иуан 2:12, Иуан 7:3, Апостол. 1:14, 1 Кор. 9:5, Гал. 1:19, Марк 1:30

+ 9:6 Апостол. 4:36, Апостол. 13:2, Апостол. 15:36, Гал. 2:9

+ 9:7 2 Кор. 10:4, 2 Тим. 2:3, Ушъый гъэсэпэтхыдэхэр 27:18

+ 9:9 Хэбзэ тхыжьыгъэр 25:4, 1 Тим. 5:18
+ 9:10 Рим. 4:23-24, 2 Тим. 2:6
+ 9:11 Рим. 15:27, Гал. 6:6
+ 9:14 Лука 10:7, 1 Тим. 5:18
+ 9:15 Апостол. 18:3
+ 9:16 Рим. 1:14
+ 9:17 Гал. 2:7
+ 9:18 2 Кор. 11:7, 2 Кор. 11:9
+ 9:19 2 Кор. 4:5
+ 9:20 Апостол. 16:3, Апостол. 21:23-26
+ 9:21 Рим. 2:12, Рим. 2:14, Гал. 2:3
+ 9:22 2 Кор. 11:29, 1 Кор. 10:33
+ 9:24 Гал. 5:7
+ 9:25 1 Пет. 5:4, Фил. 3:14, 2 Тим. 2:5
+ 10:1 МысырикӀыжь 13:21, МысырикӀыжь 14:22

+ 10:3 МысырикӀыжь 16:15, МысырикӀыжь 16:35, Хэбзэ тхыжьыгъэр 8:3

+ 10:6 Орэд ЛъапӀэхэр 77:18
+ 10:7 МысырикӀыжь 32:6
+ 10:9 Орэд ЛъапӀэхэр 94:9,
+ 10:11 Рим. 4:23
+ 10:12 Рим. 11:20-21

+ 10:13 1 Кор. 1:9, Орэд ЛъапӀэхэр 33:20, 2 Пет. 2:9

+ 10:14 1 Иуан 5:21

+ 10:16 Марк 14:22-23, Иуан 6:51, 1 Кор. 11:23-26

+ 10:17 Рим. 12:5, 1 Кор. 12:12-13, Ефес 4:25

+ 10:19 Апостол. 15:29, 1 Кор. 8:4, Ӏоф. 2:14

+ 10:20 Хэбзэ тхыжьыгъэр 32:17, Орэд ЛъапӀэхэр 105:37

+ 10:21 2 Кор. 6:15
+ 10:22 Хэбзэ тхыжьыгъэр 32:21, ДжакӀо 6:10
+ 10:23 1 Кор. 6:12
+ 10:24 1 Кор. 13:5, Фил. 2:21
+ 10:25 1 Кор. 8:7
+ 10:26 Орэд ЛъапӀэхэр 23:1
+ 10:27 Лука 10:8
+ 10:30 Рим. 14:6
+ 10:31 Кол. 3:17
+ 10:32 1 Кор. 8:13, Рим. 14:13
+ 10:33 1 Кор. 9:22, 2 Кор. 12:14
+ 11:1 1 Кор. 4:16, 1 Фесс. 1:6, 2 Фесс. 3:7

+ 11:3 Ефес 1:22, Ефес 4:15, УблапӀэ 3:16, Ефес 5:23, Иуан 14:28, 1 Кор. 15:24

+ 11:5 2ПА 22:14, Лука 2:36, Апостол. 21:9
+ 11:6 Хэбзэ тхыжьыгъэр 21:12
+ 11:7 УблапӀэ 1:26
+ 11:8 УблапӀэ 2:21-23
+ 11:9 УблапӀэ 2:18
+ 11:11 Гал. 3:28
+ 11:18 1 Кор. 1:10-12
+ 11:19 1 Иуан 2:19
+ 11:22 Ушъый гъэсэпэтхыдэхэр 17:5
+ 11:23 Гал. 1:12
+ 11:24 Лука 22:19
+ 11:25 Лука 22:20
+ 11:27 Иуан 6:53-56
+ 11:32 Ушъый гъэсэпэтхыдэхэр 3:12
+ 12:1 1 Кор. 14:1
+ 12:2 Ефес 2:12
+ 12:3 1 Иуан 4:2-3
+ 12:4 Рим. 12:6, Ефес 4:4-6
+ 12:5 Рим. 12:7
+ 12:6 Фил. 2:13
+ 12:9 Маттэ 17:20, 1 Кор. 13:2

+ 12:10 Марк 16:17, Апостол. 2:4, Апостол. 10:46, 1 Кор. 14:2

+ 12:12 Рим. 12:5, 1 Кор. 10:17, Ефес 4:25
+ 12:13 Гал. 5:6, Ефес 2:14, Кол. 3:11
+ 12:26 Рим. 12:15

+ 12:27 Рим. 12:5, Ефес 1:23, Ефес 4:12, Кол. 1:18, Кол. 1:24

+ 12:28 Апостол. 11:27, Ефес 4:11

+ 12:31 1 Кор. 14:1, 1 Кор. 14:39

+ 13:2 Апостол. 2:18, Маттэ 17:20, Марк 11:23, 1 Кор. 12:9

+ 13:11 Ефес 4:14

+ 13:12 Маттэ 5:8, 1 Иуан 3:2, 1 Кор. 8:3, Гал. 4:9

+ 14:1 1 Кор. 16:14, 1 Кор. 12:1
+ 14:15 Якъуб 5:13, Ефес 5:19
+ 14:16 2 Кор. 1:20, Ӏоф. 3:14
+ 14:20 Ефес 4:14, Маттэ 18:3, 1 Кор. 2:6
+ 14:22 Апостол. 2:6
+ 14:23 Апостол. 2:13
+ 14:26 2 Кор. 12:19, 2 Кор. 13:10
+ 14:29 1 Иуан 4:1, 1 Фесс. 5:20-21

+ 14:34 1 Тим. 2:11-12, УблапӀэ 3:16, 1 Пет. 3:1, Ефес 5:22, Кол. 3:18

+ 14:39 1 Кор. 12:31, 1 Кор. 14:1
+ 14:40 Кол. 2:5
+ 15:2 Гал. 3:4
+ 15:3 Лука 24:27
+ 15:4 Орэд ЛъапӀэхэр 15:10,
+ 15:5 Лука 24:34, Лука 24:36

+ 15:7 Апостол. 12:17, Лука 24:50, Апостол. 1:3-4

+ 15:8 2 Кор. 12:11
+ 15:9 Ефес 3:7-8, Апостол. 8:3
+ 15:10 2 Кор. 11:23, Кол. 1:29
+ 15:12 Апостол. 23:8, 2 Тим. 2:18
+ 15:17 Рим. 4:25
+ 15:18 1 Фесс. 4:16, Ӏоф. 14:13

+ 15:20 1 Фесс. 4:14, 2 Тим. 2:8, Апостол. 26:23, Кол. 1:18, Ӏоф. 1:5

+ 15:21 Рим. 5:12-18

+ 15:23 1 Фесс. 4:16

+ 15:24 1 Пет. 3:22, Рим. 8:38, Ефес 1:21, Дан 7:14, Дан 7:27, Лука 1:33, Ӏоф. 11:15

+ 15:25 Орэд ЛъапӀэхэр 109:1, Евр. 2:8
+ 15:27 Орэд ЛъапӀэхэр 8:7, Ефес 1:22
+ 15:28 Иуан 14:28, Ефес 1:23, Кол. 3:11
+ 15:30 2 Кор. 11:26
+ 15:31 1 Фесс. 2:19
+ 15:34 1 Кор. 6:5
+ 15:36 Иуан 12:24
+ 15:42 Дан 12:2, Фил. 3:21, Кол. 3:1
+ 15:45 УблапӀэ 2:7
+ 15:47 УблапӀэ 2:7, Иуан 3:13, Иуан 6:38
+ 15:49 УблапӀэ 5:3
+ 15:51 Фил. 3:21

+ 15:52 Маттэ 24:31, 1 Фесс. 4:16, Ӏоф. 11:15, 1 Фесс. 4:15, Фил. 3:21

+ 15:53 2 Кор. 5:2-4
+ 15:55 2 Тим. 1:10, Евр. 2:14-15
+ 15:56 Рим. 4:15, Рим. 7:8
+ 15:57 Рим. 8:37

+ 16:1 Апостол. 24:17, Рим. 15:25-28, Гал. 2:10

+ 16:2 Апостол. 20:7, Ӏоф. 1:10, 2 Кор. 8:3, 2 Кор. 9:3

+ 16:3 Апостол. 18:27, 2 Кор. 3:1, Апостол. 24:17, Рим. 15:25-28

+ 16:5 Апостол. 19:21, 2 Кор. 1:16

+ 16:8 МысырикӀыжь 23:16, МысырикӀыжь 34:22, Хэбзэ тхыжьыгъэр 16:9, Апостол. 2:1

+ 16:10 Апостол. 16:1, 1 Кор. 4:17

+ 16:12 Апостол. 18:24, Апостол. 19:1, 1 Кор. 1:12, 1 Кор. 3:5, 1 Кор. 4:6

+ 16:13 Маттэ 25:13, 2 Фесс. 2:15
+ 16:14 1 Кор. 14:1
+ 16:15 1 Кор. 1:16

+ 16:16 Фил. 2:29, 1 Фесс. 5:12-13, 1 Тим. 5:17

+ 16:19 Апостол. 18:2, Рим. 16:3, 2 Тим. 4:19

+ 16:20 Рим. 16:16

+ 16:21 Гал. 6:11, Кол. 4:18, 2 Фесс. 3:17, Филимон 1:19

+ 16:22 Рим. 9:3, Гал. 1:8, Ӏоф. 22:20

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

- ШӀошъхъуныгъэ зиӀэхэу Коринф къалэм дэсхэм апостол Паул апэрэ тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ
- ЯБЛЭНЭРЭШЪХЬ
- ЯЕНЭРЭШЪХЬ
- ЯБГЪОНЭРЭШЪХЬ
- ЯПШӀЭНЭРЭШЪХЬ
- ЯПШӀЫКӀУЗЭНЭРЭШЪХЬ
- ЯПШӀЫКӀУТӀОНЭРЭШЪХЬ
- ЯПШӀЫКӀУЩЭНЭРЭШЪХЬ
- ЯПШӀЫКӀУПЛӀЭНЭРЭШЪХЬ
- ЯПШӀЫКӀУТФЭНЭРЭШЪХЬ
- ЯПШӀЫКӀУХЭНЭРЭШЪХЬ